url: =ISRAEL PRESIDENT MASA PEN CHAIM WEIZMANN’ TANGHU (27 November 1874 – 9 November 1952) - Laibu Saal\nHome > Thuluui/Articles > ISRAEL PRESIDENT MASA PEN CHAIM WEIZMANN’ TANGHU (27 November 1874 – 9 November 1952)\nISRAEL PRESIDENT MASA PEN CHAIM WEIZMANN’ TANGHU (27 November 1874 – 9 November 1952)\nChaim Azriel Weizmann (Hebru pau in Hayyim Azri'el Vaytsman) pen 27 November 1874 in suak a, 9 November 1952 in si hi. Buaih D.Sc, Sc.D leh LL.D ngah a, Zion mite’ (Zionists)makai leh Israelte’ thugensiampa hi ci-in kiciamteh a, Zionist Organisation makai a let khit nungin Israel President masa pen dingin Feb. 16, 1949 in kiteelcing a, a sih dong (1952) len suak hi. Weizmann in Israel gam khatin a kiciamtehna dingin US leh Britishte na thuzawh zo hi. Weizmann pen biochemist scientist hi a, acetone pian’sakna dingin acetone-butanol-ethanol bawlkhiapa ahi hi. Acetone pen lungno (bacteria) muatsakna (a thu suahsakna) panin kibawl khia a, Kidopi Khatna hun lai-in British war industry adingin poimawh mahmah hi. Rehovot khua-a Weizmann Institute of Science phuankhiapa hi a, Hebrew University of Jerusalem phuankhiatna dingin zong na kihel hi.\nA NEU LAI HUN:\nWeizmann pen Oizer Weizmann leh Rachel Czermerinsky Weizmann’ ta 15 lak panin a thumna hi a, Belarus gam sunga om Pinsk khua kianga Motal khua ah piang hi (Tua hun lai in Russian Empire ukna sunga om ahi hi). Kum 11 a phak ma dong Cheder ah sang kah a, kum 11 a phakin high school Pinsk ah kah hi. A pa pen singtum (timber) zuaka sum bawl mi ahi hi. 1892 in Chemistry sin dingin Germany gamah pai a, Dermstadt khua-a Polytechnic Institute ah kah hi. 1894 in Technische Hochschule Berlin ah kah dingin Berlin khuapi zuan hi. A laisimna a manna dingin University of Friburg kici Switzerland gamah 1897 in pai kik leuleu a, 1899 in Organic Chemistry panin Ph.D ngah hi. 1901 in University of Geneva ah assistant lecturer (associate professor kici ta) sem a, 1904 in University of Manchester ah senior lecture (tu in professor i cih) sem hi.\nBRITAIN AH A OMNA (1904-1937):\n1910 in Britain gammi hihna (citizenship) ngah a, 1948 in Israel President a let dong British gammi hihna nei suak a, President a let in paai khia hi. Chaim Weizmann leh a innkuanpihte Manchester khuapi ah kum 30 kiim (1904–1934) teng uh a, 1904 in University of Manchester ah 1904 in senior lecturer sep kipan a, Kidopi Nihna hong kipat in London nisuahna lam 16 Addison Road ah peem uh hi.\nUnau 14 lak panin 12 bek a picing dong uh dam suak uh hi. A innkuanpih a tam zawte Palestine ah peem uh a, a sanggamte nih zong zatui lamsang siam (chemists) hi a, a sanggamnu Dr. Anna (Anushka) Weizmann in a sanggampa Daniel Sieff Research Institute lab ah sem a, ama sepna ah zatui tampi bawl khia hi. A sanggampa Prof. Moshe Weizmann pen Hebrew University of Jerusalem ah Chemistry Faculty head in pang a, a sanggamte nih – Shmuel leh Maria (Masha)-te Russian Revolution khit nungin Soviet Union gamah om uh hi. A sanggampa Shmuel Weizmann pen Communist adingin nakpi takin a kipiakhia mi hi a, Zionist Bund movement deih lo leh langpangte lakah kihel hi. Stalin in Russia hong uk in “Great Purge” kici hong pan a, Shmuel pen Zionist-te thusim kan hi ci-in ngawhna tuak ahih manin kiman in, 1939 in kithat a, a kithahna thu a zi leh a ta ten 1955 in thei khia pan uh hi. Maria (Masha) Weismann zong siavuan mah hi a, Stalin in “Doctor plot” cih a pat khiatna hangin 1952 in kiman a, Siberia ah kum nga sung thong ah kikhum hi. Stalin sih khit 1953 in kikhah khia a, a pasal tawh 1956 in Israel ah a peem ding uh kiphal ahih manin peem uh hi.\nPOLITICS AH KIBUAL HUN SUNG:\nBasel, Switzerland ah Zionist conference masa pen 1897 in a kineih lai-in a paina ding gamla lua ahih manin kihel thei lo a, a khawmpi dangte ah bel kihel den hi. 1901 in Palestine gamah Judah ten pilna sang sinna a neih theihna dingin sanginn hon’ ding nakpi takin hanciam a, Martin Buber leh Berthold Feiwl tawh kipawl in science leh engineering sinna sangin Judah ten a neih ding kisam hi ci-in Fifth Zionist Congress ah lai na khia uh hi. Amau thum teng hanciamna hangin 1912 in Technion – Israel Institute of Technology kici kiphuankhia thei hi.\n1904 in University of Manchester ah chemistry lecturer a sep kawm in British Zionists makai in hong pang hi. Hih hun in Conservative MP leh a sawt loin Arthur Balfour tawh 1905-1905 in Belfour’ vote zonna ah hong kimu kha uh a, Belfour in Judah ten Judah gam a neih theihna ding a gupna dingin thuzawh zo hi. Belfour in a kimuh cil un British Uganda Programme kici sung panin politician hon khatin zong Judah ten gam a neih theihna dingin hong gupna uh kisam hi ci hi. Judah mi a tam zaw in Belfour ngahsutna deih lo uh a, ahih hangin Weizman in British Foreign Secretary (Belfour in a let lai) in Judahte deihna a gupna dingin thuzawh zo hi. Hih bangin a thuzawh zozia kigen hi: Weizman in Belfour kiangah, “London nusia in Saskatchewan ah na teng nuam hiam,?” a cih leh Belfour in Britishte London ah teng den hi ci-in dawng hi. Weizmann in dawng kik in, “London pen dawp tawh kawtcip in buannawi bangin a om lai-in Judahte Jerusalem ah teng ta hi,” ci hi.\nWeizman in Britain nuam a sak hangin Judah mite suahtakna ding mah na hanciam a, London khuapi gamvai ki-ukna ah Judahte makaih in Democratic Fraction of Zionism makaipipa in pang hi. Manchester pen Britain gam-ah Judah laisiamte adingin mun poimawh mahmah khat ahih manin Manchester Guardian adingin journalism lamsang leh liberalism adingin Weismann in na lianpi sem khia hi. Manchester Guardian editor CP Scott, Israel Sieff leh Simon Mark (Mark and Spencer phuankhiapa)-te adingin Weizmann pen a thodotmi ahih manin hih teng in Balfour Declaration piankhiat theihna ding nakpi takin hanciam uh hi. Tua loin Weizmann in Russia gam-a Arabte kinen’niamna makaipi deih lo leh sum bawl WZF’s Zionist makai Asher Ginzberg tawh kilawmtatna hoih mahmah bawl beh hi. Judiac Zionist kici a gelh Ahad Ha’am tawh kimu dingin London ah gamlapipi meileng tawh zong pai mun mahmah hi.\nBRITISH KUMPI UKNA AH ZIONISM MAKAI A LETNA:\nGalpi Masa hun lai-in Director of the British Admiralty's laboratories director dingin Weizmann kiseh a, laisiam mite leh Weizmann in David Lloyd George in Ottoman Kumpi a do dingzia leh “Jewish Question” kici a hilhna hangun 1914 panin Judahte khualna leh deihsakna hong piang khia thei hi. Weizmann leh laisiam mi ten Judahte Britain kumpi in gum leh leitung gam tuamtuam in Britain gum ding hi ci-in thu na hilh uh hi. 1914-1918 sungin Weizmann in politics vai thu thuk zaw sem ah hong theih beh a, politician lianpipite tawh kizopna hoih hong bawl hi. November 7 leh 8, 1914 in Madame Dolly Rothschild kimuhpih a, ahih hangin Madame Dolly pasal leh French Army a sem James de Rotchchild in Weizmann’ deihna bangin a tanaute thuzawh zo lo hi. Ahih hangin French Kumpi Charles tapa nihna Nathan Mayer Rothschild thuzawh zo hi. James de Rothschild in Weizmann kiangah British Kumpi na thuzawhna dingin na hanciam masa in thuhilhna hoih (advise) pia hi. Gam ulian tuamtuamte leh Manchester Guardian newste tawh a kilawmtatna hangin Judahte hehpihna leh khualna hong kibehlap in, newspaper panin Judah gam itna thu kisuakte hangin gam itna nakpi takin hong kuang khia thei hi.\nBritain a ulian tampi in Juda ten Jewish State a neih ding uh a deisak a tam hangin a deihsak lo zong a hunkhop mah na om veve hi. Weizmann in Jewish State a pian’ theihna dingin homeland policy tawh kisai Prime Minister Herbert Asquith a kikuppih hangin Herbert Asquith in Middle East ah buaina piang ding hi ci-in na nolhsan hi. Judahte a omna tek uh gawmkhawm ding a deihsak hangun Jewish State bawlkhiat ding a lunglutpih mel tam lo hi. 1915 in Weisman in Jewish State bawl ding a deih pawl Sir Mark Sykes leh James Malcolm (British Intelligence) kimuhpih a, hihte gel in Jewish State langpang Zionismte Rabbi lian pen Moses Gaster zaa a lai khiat theihna ding hanciampih uh hi. Feb. 5, 1917 in Thatcheh House ah Weizmann in in Sokolow (Weismann’ diplomatic representative) leh Malcolm kimuhpih a, Moses Gaster in a zaa nusiat ding haksa sa mahmah hi. Weizmann in mi tuamtuam kimuhpih kawikawi a, ahih hangin French Embassy pen British Protectorate ahih manin Francois Georges-Picot tawh kimuhna ah kihel thei lo hi. James de Rothschild in a lawmte leh Sykes in Jewish State bawl ding a hanciamna leh Palestine gam bawl khiatna ding zong na imcip lai hi. Sokolow in Triple Entente ah French tawh kipawlna hangin Britain in phattuampihna lian lua ngah lo ding ci-in Britain in Judah makaite deihna bangin manlang takin Jewish State a kibawlna ding gum dingin Feb. 7, 1917 in na thuzawh hi. Ahih hangin Russia ah February Revolution (Kerensky Revolution zong a kici) hong pian’na hangin leitung bupah Judah omte kigawmna thu nakpi takin lungkiatna hong tun hi. Britain ah bel Judahte’ kipumkhatna dingin Manchester Judah ten na hanciam zo uh hi. Manchester Zionists ten Palestine kici January 26, 1917 in laidal (pamphlets) na hawm uh a, ahih hangin Palestine pen Judahte adingin bawl ding cih pen Britain kumpi geelna ah kihel lo hi.\n6 February 1917 Dr Moses Gaster inn ah Paris khuapi-a Picot convention tawh kisai thu kikupkhawmna hong nei uh a, Weismman leh Sololow in Gaster kiangah Briatain kumpi in phalna hong pia ahih manin na zaa na tawpsan a, Weismann na awn ding hi ci-in phu uh hi. 6 Buckingham Gate ah 10 February 1917 in kimuhkhawmna hong nei kik uh a, tua khit London a phalbi lai-in mimuhkhawmna tam veipi a neih khit nungun makai hamzaw deuhte - Greenberg, Joseph Cowen leh Gaster ten a sepna uh uh hong tawpsan uh hi. February Revolution ah Judahte kigolh hi ci-in Russia kumpi Tsar in Judahte huatna lianpi hong neih manin British kumpi in Judahte hehpihna hong nei thei hi. Nahum Sokolow pen Paris ah gamvai kihona leh nasepna lamsang, Ottoman Empire leh Entente vai ah Weizmann’ mit leh bil dingin kizang hi. Triple Entente sungah Arab-Armenian-Zionist kipawlkhop pen Weizmann adingin mang bang lel a, lawphuai lo hi. Ahih hangin hih sunga palai ten US ah Zionism hatsakna huhna ngen ding March 31, 1917 in US va zin uh hi.\nWeizmann leh Balfour kilawmtatna theihna pen lai lamsang leh pilna lamsang kikupkhawmna panin hong piangkhia hi. Weizmann in April 1917 in British Prime Minister Lloyd George in Israelte a gupna ding leh Jewish State a gup theihna dingin a thuzawh zoh pen a lungdam dan kigen thei lo hi. US President in a nusiat khit ni zingsang lian in Lloyd George in zing an nekpih dingin Weizmann cial a, Judahte a gupna ding thu leh Arabte sangin Judah ten Britainte’ huhna lianzaw ngah ding hi ci-in kamciamna nei hi. A kimuhkhawmna uh-ah "International Control", “Russian Revolution” leh USte Palestine gamah a kigolhna thute uh kikupkhawmna nei uh hi. April 18 in Weizmann in Carson kimuhpih a, April 20 in Downing Street ah Conservatives-te kimupih leuleu hi. Philip Kerr’ huhna in hih Judahte buaina thu tawh kisai War Cabinet ah "the Agenda" ci-in manlang takin a kigenna dingin kikoih hi.\nJune 15, 1917 in Board of Deputies tuk a, Weizmann in deputies kici khempeuh a kitawpna thu uh thei khia hi. Russian Revolution hangin East London ah Judah mi 20,000 hong galtai ten gal lungsim a paai bangun Weizmann in gal lungsim paai lo hi. Tua ahih manin a lawmte Cadetism cih natna bang a nei Zionist Revisionist idea of 'Jingo' Jabotinsky kici ngaihsutna neite thuzawh zo hi. Weizman in Jewish regiment kici galkap ding a kibawl khiat ding a langpang manin BPC panin Israel Sieff kitawp a, Leon Simon zong ZPC (Zionist Political Committee) panin kitawp hi. 31 October 1917 in British Zionist Federation president dingin Weizmann hong cing a, Arthur Balfour tawh nasem khawm in, Balfour Declaration mualsuang phut khiatna dingin mapang khawm uh hi. Belfour Declaration sungah: “British Kumpi in Palestine gamah Judahte gam ding a kibawl khiat ding deih a, tangpi tangta leh biakna lamah Judah mi a hilo ten ten zong gamdang khempeuhte’ suahtakna bang a neih theihna dingin November 2, 1917 in thukimpihna pia hi,” cih kituangsak hi.\nWeizmann pen a mi pianzia limlim tuam ngiat ahih leitung mun tuamtuam a Judahte adingin nawngkaina lianpi suak a, a lawmte leh British Zionist kicite tawh zong a mizia uh kibang lo hi. EZF Executive Council ah zong President len a, Harry Cohen in zong langpang in, London palai (delegates) ten zong censure motion a bawl khum hangin Weizmann in Jewish regiment mawhpaih nuam tuan lo hi. August, 1917 in Weizmann in a lawmte tawh a phuankhiat EZF leh ZPC tawpsan hi. Leon Simon in a hanciamna a tawpsan lohna dingin kunh a, Sept. 4, 1917 kimuhkhawmna uh-ah mi tampi in Weizmann a langpan’ hangin a neu cil a kipanin a lawm Ahad Ha'am in Weizmann gupna laikhak tampi kikhakte pia in, “Mi tampi in Zionism ciamtehna (symbol) bangin hong ngaihsun uh hi ci hi. A kitelsiam lohna uh beisakna dingin Bloomsbury ah Sokolow, Sieff, Marks, Simon, Ahad Ha'am leh Sacher tawh kamkupkhawmna nei uh hi.\nZionists kici ten ko pen Sokolow leh Weizmann leh Sykes tawh kipawl in, kizopna nei hi ung ci uh hi. Ahih hangin Sacher in Zionsim a kilangpan’na dingin British Foreign Secretary kiangah draft a gelhphatna dingin kimuhpih hi. Pawl khat leuleu in British kumpi pen Judahte langpang hi ci-in ngaihsutna nei uh hi. Edwin Montagu in Zionismte gum lo a, ahih hangin Samuel leh Lloyd George in Zionism gum uh hi. Montagu in Palestine gam pen ten’tak lo a, Judahte teng leh Arabte tawh kihelhgawp ding uh a, British Liberalism ngaihsutna dausak ding hi cih ngaihsutna nei hi. Belfour Memorandum ah minam kihuatna a pian’ ding khualna in Judahte gam bawl ding hi cih tuang lian lo hi. Weizmann pen 1917 in Ministry of Supply ah zaa lian len khat hi a, 1918 in Turkey tawh kilemna a sim in bawl sawm a, ahih hangin ama’n Zionist-te deihna tawh tua kituak lo hi cih ngaihsutna a neih hangin Galpi Khatna hun sot sauna dingin gamtang hi ci-in kingawh hi. Oct. 4 War Cabinet meeting kinei a, Lloyd George in makaih in Balfour zong kihel hi. Tua ah Curzon in Palestine gam pen bangmah pian’ khiat lohna, mun simtham hi ci-in Judahte ten’na dingin deihpih lo hi. Third Memo (ciamtehna) ah Montagu in Weizmann pen biakna uuk lua in a haipih liangmi hi ci-in ngawh hi. Motagu in minam ten’khopna in minam dangte haizanna/kibatsakna (assimilation) piangsak hi cih a um pawl ahih manin ama’ pan’na pen kiliahkhuhsak bangin ngaihsun hi. Montagu pen tua hun in India Secretary len hi a, Asquith tung panin Liberalism sin ahih manin thu kinial siam mahmah a, Zionism langpang tangtang hi. Mikangte ahih hangin Judah mi ahi hi.\nZionists, non-Zionists leh Curzonte memo (ciamtehna) thumna hun in kimuhkhawmna Oct. 31, 1917 in hong nei uh hi. War Cabinet in Jewish Britonte tung panin satna lianpi kituak hi ci-in Montagu in gelh hi. Curzon’ memo sungah Judahmi ahi lo ten zong Palestine gamah civil rights a neih ding uh hi ci hi. 1932 in in leitung bupah Judah mi million 12 om a, Palestine mi 365,000 om hi. Cabinet ministers ten German ten Zionist kimawlna in zang hi ci-in lunghimawhna lianpi nei uh hi. German ten Zionist ukna nei le uh Turkeyte’ gupna ngah pah ding uh a, tua hi leh Bolshevik/Kerensky' government tuk ding hi cih lau uh hi. Curzon in bel British Kumpi hanthawn in, Judahte a tamzaw Zionist ngaihsutna deih in, nei uh ahih manin a tamzaw deihna paipih ding hoih hi ci hi. Weizmann pen Great Britain gam adingin citak mahmah hi ci-in gen beh hi. German ten Zionist-te kimuh hi ci-in Weizmann in William Ormby-Gore kiangah gen hi. Ahih hangin British ten Palestine-te lom peemna thu tuat khial in, German ten Turkey a ukna thupi sim lua leuleu uh hi. Turkey ten peemtate kham zo lo uh hi. Skyes in Declaration lawhcing hi ci-in Weizmann va ko samsam hi. Entente ci-a kipawlkhawm ten a kamciamna bangun Sharif Husein leh Weizmann tungah tangtungsak uh hi. Ahih hangin Arabte kiphinna (Arab Revolt) hangin thu lianpi hong nawngkaisak a, Turkeyte tatsiatna Weizmann bil ah lut ngei lo a, British ten zong na zasak ngei beek lo uh hi.\nSykes in Entente thu gen bel in nei a: "Zionism, Armenianism leh Arabiate suahtakna dingin kamciamna nei ung ci hi. December 2 in Zionists ten Declaration pen tangtung ta hi ci-in Opera House ah pawi kham uh a, Russian/Bolshevik Revolution thu hong kiza a, Russiate Turkey gamgi panin kinung kik uh a, tua in Constantinople adingin patauhna piangsak hi cih thu kiza hi. December 11 in Allenby in Turkey galkapte nawk a, Alenby Jerusalem sungah lut in Turkey galkapte va zo gawp hi. January 9, 1918 in Turkey in a leibat $ 2 billion a piak ding a lohna ding huhna in a galkapte khempeuh Hejaz panin kihem khiasak hi. Weizmann in July 1917 in Turkey tawh kilem theihna ding piang nawn lo hi ci hi. Ahih hangin Palestine kiim-ah muanna leh daihna a om theihna dingin Llyod in Turkey tawh kilemna deih a, Turkey tawh kilemna a tuam in neih ding hoih sa hi. Weizmann in leitung mun tuamtuam-a Judahte - Britain, France leh Italy gam-a Judahte gupna hong ngah ta hi. Weizmann in Balfour Declaration pen 1948 ma-in Zionist-te ngahte lak panin a ciamteh tham pen hi ci-in ngaihsun hi. Balfour Declaration leh tua khit nunga dan/thukham/ngeina (legislation) kibawlte - 3 June 1922 kum-a Churchill White Paper leh Palestine gam bawlna dingin League of Nations Mandate for Palestine kicite pen Zionist movement-te ngahnte lak panin a lamdang lawhcin’na hi ci-in ngaihsutna nei hi.\nARABTE TAWH TEN’KHAWMNA (Settlement with the Arabs):\n3 January 1919 in Israel pen thukham tawh kituak in Judah gam a suah theihna dingin Weizmann in Hashemite Prince Faisal kimuhpih a, Faisal-Weizmann Agreement kici thukimna suai kaihpih hi. January kha bei kuan in Galpi Nihna kilemna khawmpi Paris - Peace Conference kici ah Ottoman Empire sunga Arab provinces khempeuhte pen uk khumna (mandated-system) bangin a omna dingin thukimna hong nei mawk uh hi. Weizmann in hih khawmpi ah, “Zionist-te ngimna pen England gam English-te gam ahih bangin Palestine gam pen Judah gam suaksak ding cih ahi hi,” ci-in gen hi. Tua khit in Hashemite Prince Faisal in zong thupulakna nei hi.\n1921 in Weizmann in Albert Einstein tonpih in, Jerusalem ah Hebrew University bawlna dingin pawlpi sum don’na leh huh ngetna (fund-raiser) va nei uh hi. Hih thu hangin khan’tohna leh gamvai lamsang ah Brandeis tawh kituah lohna lianpi leh Europe leh US a Zionist-te mailam hun ding muhkholhna (visions) kibat lohna lianpi hong piang hi. Galpi Khatna hun lai-in Weizmann leh Ruterbegr’ kikal ah kitelsiam lohna a om hangin Weimann in Rotenberg in British kumpi tung panin Palestine mite ading gupna a genna gum hi. Galpi Khatna hun lai-in Brandeis in Zionist Organization of America cih min zangin Europe leh Palestine gam-a Judahte adingin huhna sum ngen in vak hi. October 1914 in American Jewish Committee leh WZO banga nasem Provisional Executive Committee for General Zionist Affairs len Shiff tung panin sum leh huhna van tuamtuam a piakte uh Jaffa teembaw kingakna ah USS North Carolina teembaw in hong pua hi. Weizmann in Zionist makai zaa len lai ahih manin kitelsiam lohna nengneng Loius Brandeis’ Movement kicite kikal ah hong piang a, Brandeis pen Brandeis’s Movement panin kitawp a, Brandeis’s Movement hong dau mahmah a, Bandeis’ makai lai-in member mi 200,000 panin 1929 in ZOA member 18,000 in kiamsuk zo hi. Brandeis leh Weizmann kitelsiam lohna vai leh Zionist-te vision kitukalhna vai-ah 1930 in Brandeis’ ngaihsutna hong gualzo zaw pian in, kitelsiamna khat hong piang thei a, ZOA ten makaihna zaa hong lenzo zaw kik uh hi. American Judahte ngaihsutna pen Zionist gup ding leh Palestine gamah Frenchte omsakna ding hi ci-in Weizmann in British cabinet ten a guppihna dingun thuzawh zo hi. British kumpi in Suez Canal a lunggulhna leh Galpi Nihna hunin Judahte a kilomthahna (Holocust) hangin British kumpi in Judahte a gupna ding lampi hong kihong thei hi.\nPALESTINE GAMAH JUDAHTE HONG PEEMNA HANGIN BUAINA:\nPalestine gamah Judah peem ding leh gambeel ding zah pen British kumpi in ciangtan zah nei se hi. Weizmann in hih thu a thukimpih hangin hih thu hangin Nazite hatna hong piangsak ding hi cih na sim lauh mahmah hi. 1933 panin kum khat ta halin Palestine gamah Judahte a peem lut pen 50% in hong khang hi. Hih thu hangin Prime Minister Ramsay MacDonalds in White Paper (official report) bawl in sum leh paii (economic) zonna lamsang thu pansan in Arabte leh Judahte kituahna ding a vaihawm hangin phattuam mel zo lo hi. 1936 in Weizmann in Peel Commission (Conservative Prime Minister thak Stanley Baldwin’ bawl) ah a thugenna ah: “Palestine gamah Judahte a ten’ theihna ding pen British Mandate of Palestine tavuan hi ci-in gen hi”. 25 November 1936 in Peel Commission mai-ah Weizmann in Europe ah Judahte mi 6,000,000 om a, leitung pen gam tuamtuam in kikhen a, pawl khatah Judahte lut thei loin ten’na ding nei lo uh hi ci hi.\nWeizmann’ thugen Peel Commission in a report ah suaksak a, Palestine gam pen khen nih suah ding hi ci-in thukimna a piak hangin British kumpi in thukimpih lo hi. Tua hun lai takin Judahte makai lian nih - Weizmann leh Ben-Gurion in Peel Commission thukimna pen thukhupna hi lo a, kamkupna leh kihona piang thei lai dingin ci-in Zionist Congress in a thukimpihna dingin thuzawh zo uh hi. Hih pen kumpi theihpihna (official) tawh Arabte a tawmzaw leh Judahte a tamzaw in gam (State) khat sungah a ten’khopna ding thu Zionist-te vision a kipulak khiat masakna pen ahi hi. Ahih hangin hih bang geelna pen Haj Amin al-Husseini makaihna tawh Arab makai ten nial in, thukimpih lo uh hi.\nGalpi khatna hong kipat 1939 cil in Weizmann pen ‘Honorary adviser to the Ministry of Supply’ len dingin kiseh ahih manin politics lamsang a siamna zangin huhna vante hawm khiatna ding buai hun sungin limtakin hun lem ngah thei hi. British cabinet-te thuhoih hilhna pia (advise) ding leh Prime Minister tungah thuhoih leh a gamtat dingzia hilhna pia dingin kisam mun mahmah hi. Weizmann in Palestine leh Germany kidona hangin Judah khempeuh khentuam leh koihtuam ding a hanciamna hangin British Army sungah Jewish Brigade hong piang thei a, tuate Italy ah galdo dingin kikuansak hi. Galpi Nihna hong ven’ khit ciangin Palestine gamah thagumsuahna leh dipkuatna piangsak ‘Revisionist fraction’ (Right kicite) kicite’ nungzuite hangin kitualvatna leh ngongtatna nasia takin hong khang a, Weizmann in Zionist movement ah a thuneihna nakpi takin kiam ahih manin a thuneihna (British) Mandate Palestine pua lam bekah om hi.\nJUDAHTE A KILOMTHAHNA (The Holocaust):\n1939 in St. James Palace ah khawmpi (conference) kinei a, May 1939 in British kumpi in White Paper bawl in, tua-ah Jewish Home Land ah khualzin leh a hawhte om theihna hun ciangtansak hi. Kidopi Nihna hong kipat cil in Jewish Agency in British ten Nazi Germany a dona ah a gupna thu puangin, kiciamna nei uh hi. British Army sungah Jewish Brigage hong phuankhia uh a, ahih hangin a lawhcingna dingin kum tampi kivei hi. May 1942 in Zionists ten US gam-a Biltmore Hotel, New York khuapi ah kimukhawmna nei uh a, hih hunah Weizmann in Palestine gamah Judahte a lomlom in a peemna ding uh a ngimna thu pulak hi. Hih bang a om pian theihna ding Jewish Commonwealth kici bawl khiat ding kisam a, a khuanung in Winston Churchill in bawl dingin thukimna pia hi.\nWeizmann in American Judahte tungah $ 3.5 million piak ding leh a kihumbitna dingin a ciam British kumpi in pia nuam lo a, Judah mi 70,000 a peem theihna ding leh mi khat tungah $ 50 bek British kumpi in pia hi (a tamzawte pen Hungary gam-a Judahte ahi hi). Hungary gam-a Judahte million 1 leh niangteh, coffee, cocoa leh satpiang (soap) pua mawtaw (trucks) 10,000 puak khiat ding a deih leh a tangkopih Jewish actist Joel Brand kici May 1944 in British kumpi in man hi. July 1944 in Weizmann in Joel Brand a kikhah khiatna ding a va nget hangin British ten nolh hi. Tua khit in gambeel (migrants) khempeuh a kikhah khiatna dingin Dr. Rezso leh Eichmann in British kumpi tawh kimaituah in kihona (direct negotiation) a neih hangun khut hawm tawh ciah kik leuleu uh hi. Weizmann zong om khong thei nawn loin Nazi ten Judahte a khumna uh ‘Death Camps” kicite bomb khiatna ding a ngetna hangin British kumpi in lauhuai lua a, technical lamsang haksatna om hi cihsan hi. September 20, 1945 in Weizmann in official documents masa pen British, USA, France leh Soviets gamte kiangah pia a, Judah mite van kisuhsakte a kiloh kikna ding, a kihumbitna ding, goluah ding neilote Nazite’ khutlum thuakte tungah a kipiakna dingin ngen hi. Galpi Nihna sungin Nazi ten Judahte million 6-11 kikal that uh hi.\n2 July 1948 in Syria leitang panin tai (miles) 5 bek-a gamla Syrian Heights maingat ding leh Jordan Tuipi encik dingin Kibbutz thak kiphuankhia hi. Kibbutz galkap ten KibbutzMishmar Ha-Yarden kicihna la uh a, hih Kibbutz thak min pen Kfar Ha-Nasi ((President's Village) kici hi.\nWeizmann in Mapai kicite party adingin president tutna tuh a, Revisionist Party ten president tuh dingin Prof. Joseph Klausner guang uh hi. Herut MK (Member of Knesset) Aryeh Ben-Eliezer in Klausner gum in, Klauser’ sik leh tangin pau a, Klauser tawh kipawlna pen maizumna ding om lo hi a cih manin mi pawl khat in Fascist hi ci-in kikokhum (booed) in, Italyte’ makai Mussolini’ nungzui hi cih san uh hi. Vote (mee) 85 panin Weizmann in vote 15 ngah a, 24 February 1949 in Weizmann in President ahihna tawh Prime Minister Ben-Gurion in kumpi a bawlna dingin ap hi. Isreal parliament Knesset ah a kipawlkhawm (coalition government) kibawl a, tuate lakah Mapai 46, Arab Democratic List of Nazareth 2, United Religious Front 16, Progressive Party 5, Sephardi List 4 kihel hi. Mapam pen socialist party hi a, Mapai tawh a kipawl hangin biakna langpang (anti-religious) ahih man un coalition government sungah kihel lo uh hi. 2 November 1949 pen Balfour Declaration a kibawlni (anniversary) ahih manin Daniel Sieff Institute kici kibawlpha in, kikeeklet beh a, a min dingin Weizmann Institute of Science (WIS) ci-in kilaih hi. WIS pen leitung bupah minthang mahmah a, scientist tampi kah in, leitung mun tuamtuam-a gamdang a saltang leh peemtate kahna mun hong suak hi. 1949 in WIS ah research bawl mi 20 pha a, tua khit kum 20 in researcher bawl mi 400 leh sangnaupang 500 pha hi. Weizmann in United States President Harry Truman kimuhpih a, USte’ huhna ding ngen in, peemta vai kikupkhawmna nei uh a, tua State of Israel kici Israel gam a kibawlkhiatna ding kikumkhawm uh hi.\nSCIENCE LAMSANG A NASEP HUN:\nUniversity of Geneva, Switzerland ah Chemistry lecturer 1901 – 1903 sem a, tua khit in University of Manchester ah lecturer sem kik hi. Lungno a thu a bawlna/muatsakna/uihsakna (bacterial fermentation) panin na (substances) tuamtuam a kideihzah tampi bawl khiatna ding a muhkhiatna hangin Mancherter University ah lecturer a sep lai-in 1910 in British kumpi in gammi hihna pia hi. A na thak muhkhiatna hangin Weizmann pen “father of industrial fermentation” ci-in kiciamteh hi. Weizmann in Acetone bawlna dingin bacterium Clostridium acetobutylicum (Weizmann organism zong a kici) zang hi. Acetone pen cordite explosive propellants kici bomb kapkhiatna dingin kizang a, hih pen Allied (Galpi lai-in Russia, Britain, France leh a pawlte) ten galdona dingin nak zat mahmah uh hi. Weizmann in a bawlkhiat “acetone” pen British kumpi tungah a cihtakna lahna Commercial Solvents Corporation ten a bawl theihna dingin apkhia hi.\nKidopi Khatna in Shell Crisis kici thubuai 1915 hong pian’khiatna hangin British Admiralty laboratory director dingin 1916-1919 sung Weizmann kiseh hi. April 1918 in Jewish Commission pian’khiat ma-in Britishte galdona dingin a kisam mahmah a kimu mengmeng lo leisung sumpiang (rare substance mineral) Si Tuipi (Dead Sea) ah zong dingin Palestine gamah Weizmann va zin hi. Weizmann pen British Liberalism a uukna hangin Prime Minister Lloyd George' deihsakna ngah a, Ministry of Munitions zaa hong len kha in, British kumpi’ Imperial Chemicals adingin sum vai leh van bawlna (industry) ah thukimna (deal) tampi a pian’khiatsak zawhna hangin Zionist-te ten’na ding lampi a sial theihna lampi hong suak hi. Weizmann in scientific research a kibawl theihna dingin a ten’na khua Rehovot ah a inn kiangah gam khat research bawlna dingin phuankhia hi. Weizmann in science hangin Rehovot kiim ah kilemna leh cihtheihna/hausakna piang ding hi cih upna lianpi nei hi. Lungkia loin a hanciamna hangin 1934 in Daniel Sieff Research Institute kiphuankhia hi (hih pen a bawlna dingin Israel Sieff in a tapa phawkna dingin sum tampi tawh huhna a piak ahi hi). Weizmann in hih institute ah laboratory bawl in research nasia takin bawl a, a research bawl a tamzaw pen organic Chemistry lamsang ahi hi. Weizmann in hih institute ah director len dingin Nobel Prize ngah Fritz Haber seh a, Fritz Haber’ sih khit nungin ama’n director len hi.\nAhih hangin hih tangthu lim tak-a theitel ten Abba Kovner in Weizmann’ kiangah Germante tui lakna ah tua gu tawh kibawl zatui khia in Germante million tampi a thah sawmna thu gen loin Nazi galkap SS membe kici, Allied pawlte’ salmatte kikhumna thonginn “Allied POW camps” kicihna munah omte a thah sawmna thu genpih hi ci uh hi. Abba Kovner in a sawmna April 1946 in Stalag ah hih takpi hi. Abba Kovner’ thugenna bangin Weizmann tung panin Germante million tampi a thahna dingin gu tawh kibawl zatui a leina ding vai thu 1998 in Nakam makai Yulik Harmatz in Abba Kovner’ gen bangin hong pholakkhia kik leuleu hi. Ahih hangin Abba Kovner leh Weizmann in hih vai sawmna tawh kimuhkhawmna nei uh hi cih thuman tawh lahna ding (evidence) tu dong kimu lo ahih manin khangthu gelh leh ciamtehte (historians) ten kimuhkhawmna nei uh cih um zo lo uh hi. Abba Kovner tangthu gelh (biographer) Dina Porat in Abba Kovner in Weizmann a kimuhpih hi a cih hun in Weizmann pen Palestine gamah om lo a, Abba Kovner in 1946 kum bul in bel Weizmann kimuhpih kha ding hi ci-in gelh hi.\nWikipedia “Chaim Weizmann”\nZolai tawh a teikhia:\nLaigelhpa Thang Khan Lian in Zomi eLibrary / Laibusaal ading ngiat in hong teisak ahi hi.\nItem Reviewed: ISRAEL PRESIDENT MASA PEN CHAIM WEIZMANN’ TANGHU (27 November 1874 – 9 November 1952) Description: Rating: 5 Reviewed By: Cinpu Zomi


timestamp: atn

url: =Christmas Khemna ~ MUC\nAdmin 11:32:00 PM Articles, Religion Articles\nTu hun sung teng leitungbup in Christmas pawi bawl ding in ki sa henhan keei uh hi. Pawlpi kim ciat ah pawi bawl na ding kiging in buaiciat uh hi. Christian lo te naleng in zong Christmas hun pen kum khat sung ah anuam pen hun ci in la bang phuak liang uh hi. Ko omna Florida, USA ah kawlgam mi zaw diak te ading in kum khat sungbup ah sai kikhak ni 3/1 ahihman in nasep na pan tawlnga thei ding cin ki lawp phadiak se lai hi.\nNi dang kibang nawnlo in Christian sung ah Dec 25 ni pen Topa zeisu suahni hi lo hi cih mitampi in ki thei ta , ki sang thei ta hi. Tua ahih leh Topa Zeisu suahni lopi bang ci bang in Christian te pawipi in nei aa Zeisu suah lungdam na pawi nasiatak bawl mawk uh hiam?\nTom dawn mahmah leng hong khem ten hong khemzo mahmah hi cin ka dawn nuam hi. Adan pen hi bang hi.\nChristmas kibawl ma Roman te hun sung in ( 4thB.C) hih pawihun pen Ni pasian, Mithras ( honor sun god of Mitrhras) pahtawi na pawipi ahihi. Tua ban ah Roman te in Roman galkap te honkhia pa ki ci Saturn pasian (savior of Roman soldiers) khat nei uh hi. Azi pen Ops hi aa khaila sak nusian ( goddess of harvest) leh atanu Ceres ( greek ten Demeter ci) lokhuah na tawh kisai nusian ( goddess of agriculture) cih te zong nei lai uh hi.\nHih bang pawi abawl uh ciang in hih NUSIAN te pahtawi na in singkung hing dikdek singhiang hing dikdek te inn sung ah suan uh hi. A nusian te un kumtawntung thupha pia ding aa an hau ding cihna hi. Tu lai taka a ih inn sung aa ih muh Christmas tree te hongpiankhiat zia pen hih pan ki pan hi.\nRoman te te Saturn pasian a ding pawi akham uh ciang Dec 17th nipan a suah ni Dec 25 ni dong pawi kham uh hi. Tua bang pawi sung in lungnop theihna ding van ( letsong) ki pia uhhi. AD 336 kum ciang in Constantine kumpi pa in hih pawipi pen Christian te honpa suahni pawi ci in dawibia te pawipan in Christian te pawipi ah hong khek hi. AD.349 tak ciang in Pope Julius in Dec 25 ni pen Topa Zeisu suah ni hi ci in hong kipsak to leuleu hi. Tua zawh sawt lo in mipi nunzia kikhel sung ah (phase of Cilvilization) hih pawipen Topa Zeisu suah pawi ci in ki ciamteh in pawiki bawl hi. Tua hi aa AD. 440 ciang in Saturnalia, Saturn pasian zi mun ah Siangtho nungak Mery in mun hong ngah to ta hi.\n(Dawi mangpa hongkhem dan siam taktak mah na sa hia?\nChristmas hong tun ma christmas a ding ki ginkholna ding aa antang thunget hun or zumkhak nite pen Tours khua mi Bishop Perpetuus in Ad 490 ciang in hong puankhia leuleu hi. Tua hun lai in Nov 11 a kipan Monday, Wednesday leh Friday ni sim Dec 24 zan dong antang thugnet na nei toto uh hi. Kumzabi 15th hun lailam leh siamna tuamtuam hongkhan to hun ( renaissance) ciang in Christmas pawipi pen leitung bup ah mun hongla in Christmas tawh kisai van lei van zuak nate hong khang mahmah ta hi.Kumkhat sung aa sumlut zah lak ah ¾ ciang bang hong khangto ta hi ki ci hi. 2006 kum in America gamsung aa Christmas hun sung sum kizang khempeuh pen leitugn gamneu khat ii kumkhat budget sang tam zaw ki ci hi.\n20thC tak ciang in news sung leh tangko na ( advertisement) te ah hong minthang mahmah ta hi. tua hun lai pawi in Pop music hong khang lai hi aa Christmas late ( Carlos) te zong Pop music tawh ki sata hi . tua te lak ah “ Jingle Bell” cih te pawl. TV sung ah drama in hong lut thei ta hi.21th C ciang in bel pilna khantoh na tawh ki zui in online te ah mi khat leh khat Christmas thupha ki pia ziahziah ta hi.\nLaisiangtho sung ah “ Babylon in ama lenggah zu mi khempeuh tung ah pia in khamsak aa gimna thuaksak hi “ Rev 14:8.\nNang ee tua lakah na kihel kha hia?


url: =COVID-19 Virus update (US) leh kidawp tekding thu pawlkhat :: ZOMI DAILY\nposted on 16 March 2020 at 10:00 am Lomkholna: News, USA, World\nTuni ciang ciang US gam sungah virus angah mi 3130 leh asi mi 62 pha ta hi. State 49 ah natna nei kimu ta hi. Scientists te leh experts pawlkhat genna ah US gam 60% bang natna kilawh thei ding hi ci uh hi. Banghang hiam??\nHih virus pen abeisa aa virus tuamtuam te tawh kibanglo in lahuai mahmah hi. Nuclear bomb dan aa alahuai mahmah Biological weapon hi thei ding hi ci in scientists, mipil leh politicians tampi in zong ummawh in genkhia uh aa, news te ah zong pawlkhat i zak sa ahi hi. US leh China te bang khat leh khat akigawh gawh laitak hi kici hi. Ahi zong in prove na belh om nai tuan lo hi. Nidang aa apiang ngeilo leitung gam khempeuh kilawh kizeel maang na te piangin Gam tampi in National Emergency taangko khia uh hi.\nGam khat in National Emergency taangko khia cih pen amau gam ah alahuai pen din mun tungta uh ahih manin ataangko khia uh ahih hi. Hih virus pen “Novel coronavirus” cih kiciamteh in damna zatui kimu nailo hi. Bangbang ahi phial zongin tu aa virus crisis pen thu mawkmawk hi lo aa, akuamapeuh i kidawp mahmah tek ding hong thupi mahmah ding hi. President Trump in National Emergency hong taangko khiat khit zawh nung sang pen ala huai mahmah dinmun hi ta hi cih i theih tek ding thupi hi.\n1) Mipi hon omna munte ah vak loh phot ding – van lei ding akisam lua aom kei leh mitamna mall, market khawngah va vakvak loh phot ding hi.\n2) National Emergency hun sungin Biakinn (church) te ah kikhop loh phot ding ahoih pen hi – ei ma inntek ah tawmvei sung kikhop phot ding dan ahi hi. I uk kumpi te thu zong man pah ding ahi hi. Korea gam aa thupiang zong etteh pah ding hi. Korea kamsang pastor khat hangaa a pawlpi mi te tampi natna lawh in, ama hangin Korea gamup ah mitampi te tua virus kilawh gawp aa, mitampi in zong sih lawh uh ahi hi.\n3) Kimuh khopna atuamtuam (Homecell, kikupna meeting te leh Pawi tuam tuam) te zong tawm vei sung khin (postponed) phot in ei ma inn tek ah om phot ding ahioh pen ahi hi. Bang piang ding kithei lo ahih manin kidawp kan om lo hi.\n4) Khat leh khat tawmvei sung mihon pi in kihawh hawh loh phot ding hi – unau sanggam innkuanpih kihawh, kivaan cih loh siah mi ahon ahon aa kihawh te zong hih loh phot ding ahoih pen ahi hi.\n5) I ci anat aa 1-Bukkhuh (Cough) 2-Cisa (High fever) leh 2-Naklahna (Shortness of breath) akigawm in i neih leh zato pai pah ding ahi hi. Natna i ngah khak zen zen leh zong lungkham lua lo in i doctor te leh thu nei te thu ngai pah zuih pah ding ahi hi. Natna ngah alang val bang dam kik lel uh hi.\n6) Ahih theih leh apua lam khawng ah zong An va nek loh phot ding hi. Restaurant leh Buffet sai cih te pen mihon omna ahih hang ahi hi.\n7) I khut pen second 20 ta sil in Hand sanitizer tawh sawp den ding ahi hi. Zii pai i ciah ciang ahih kei leh apua lam pan i ciah ciang hand sanitizer tawh i khut teng sil ding athupi pen ci uh hi.\n8)) WHO in Pulnatna ( Pandemic) in ciamteh ta uh aa, hih crisis pen hong sauvei/sawt thei dinghi ci uh hi. Tua ahih manin inn aading akisam (nek leh dawn aa kipan) te lei kholh, khol kholh ding ahi hi.\n9) Tu sung teng khualzin het loh phot ding hi. Airport leh visa atam zaw zong kikhak ta hi. Mun khat peuh ah kiawk ciap thei ding hi.\n10) Coronavirus hangaa no Asian te ci in hong kiko, hong kisimmawh, hong kivuak sawm leh Police te sam pah in “Hate crime” hi cih report pah ding ahi hi. Hi te pen “serious criminal case” hi aa, US thu khun te tawh thu kibawl thei in “Civil right act” tawh zong kituak het lo ahi hi.\n11) News te ngai den in i uk Kumpi thu nei te advice piak te lungngai tek ding ahihi.\nTopan i omna ciat ah hong cingkem ta hen!! Thomas On S. Mung (Washington DC, March 15, 2020)\nPrevious: Leitung mite’ thuak pulnatna lianpi (9) ~ Suumpi\nNext: ZIUSA pan dahpihna: Pa Do Kap Pau (Anlangh, Gualnam)\nZomi te ki mawhsak dingmaw, ki maisak ding?\nLeitung i a kitangsap pen mihing ~ Pastor Kap Lian Thang


url: =Zikik anei papi khatin azi masa tawh atanu kum 9 aphapan khat thatlum :: ZOMI DAILY\nposted on 12 February 2018 at 3:57 pm Lomkholna: Malaysia, News, Sawltak, World\nMalaysia, Port Dictson aom thukhenzum “Magistrate’s Court” ah atanu athatlum papi khat thukhenna kinei cih theStar pan kiza hi. Tua atanu pen kum 9 bek aphapan ahihi. Atanu athatlum papi pen kum 35 aphakhin khat hi a, aminpen Mohammad Abdullah Mohamed kici hi.\nAbeisa January 31 ni in Port Dictson District, Taman Vista Jaya aom amau innsungah atanu sihsuah ahih manin, tuatawh thu akibawl ahihi.\nHih atanu athatpa pen kumpi sungah galkap asemkhat hisawnsawn a, Sergeant khat ahihi. Thukhenzum ah thu akisit ciangin atanu sihna vaitawh kisai in aki ngawhna pen bangmah nialkikna neilo hi.\nHihpa pen mithat ci’n “Section 302 of the Penal Code for murder” tawh thu akibawl hi a, amawhna kiciantak in aki muhkhiatleh amahzong sihdan “Death Penalty” akipiading ahihi.\nThukhen zumpi pan Magistrate Siti Khairiah Abd Razak in hihpa vaitawh kisai in thusitna pen hongtungding March 15 ah khatvei neikikding ci’n genkhia hi.\nKum 9 bek aphapan atanu pen asih ciangin asihna ahang taktak zato te’n Postmortem bawlin kankhia uhhi. Postmortem akibawlna ah tua kum 9 bek aphapan numeino pen amawksih hilo in, asunglam liamna tuamtuam tawh asi cih kimukhia hi.\nA gilsunglam ah asin kisiacip, anakguh zong kitam in tuaban ah agilzang zong kitam, kehkhia ciliang hi. Hih numeino ii apa leh anu taktakpen kikhen in, nukik “Stepmother” anei ahihi. Asihna athu aki theihcian ciangin amawksih hilo a, aki bawlsia in asi himawk ahih manin, apa leh anukik kimanpah hi.\nVideo: Army sergeant charged with murder of abused daughter\nApa ii genna ah hih atanu pen khuaphawklo in amau innsung ah abeisa January 31 zanlam 11:30pm hunpawl in kamu cihi. Tuaciang in CPR (Cardiopulmonary Resuscitation) bawlpah a, ahi zongin atanu in khua phawktheilo hi.\nTuaciangin lunghimawh in Tuanku Ja’afar Hospital ah puakpah a, ahi zongin zato ah asi cihi.\nAbeisa nungkum June khasung inzong hih numeino pen apumpi tungah aki bawlsiatna abawk om cihi. Tuabang in aki bawlsiatna te anutaktak “Biological mother” in amukhak ciangin Police Report bawlpah a, Police te’n apa pen thusitna aneih dikdek ngeikhit uh ahihi. Tuahunlai in tua Case pen Deputy Public Prosecutor te kiangah ki puaksawn a, ahi zongin Action bangmah kilalo hi.\nNumeino pen anu taktakleh apa akikhen ciangin, apa in zi aneikik ahihi. Anukik neihciangin apa in abawlsiat, asatgawp hihtuak mawk hi. Atanu athatlum papipa pen galkap Armed Forces ah Sergeant cisawnsawn hi. Galte kaplo in, innsungah atanu athatlum hihtuak mawk hi. Sawltak #zomidaily\nPrevious: London khuapi sungah galpinih hunlai in akikhiat apuakkham nailo Bomb khat kimu\nNext: Leitung ah Hotel asangpenpen Dubai City sungah kihongthak


url: =02 July 2018: Malaysia om pawl theihhuai :: ZOMI DAILY\nposted on 2 July 2018 at 9:51 pm Lomkholna: Malaysia, News, Zomi\nMalaysia gam sung mun khempeuh phial ah mat leh hen raid(operasi) om kawi kawi ahih man in UN laidal tawite zong man gai uh hi. Tua bang in hong ki mat a leh UNHCR Hotline phone set in na UN Number, Na Min leh hong ki matna cih te hoih tak in gen in a hih theih leh immigration te leh UNHCR hotline pan officer khat peuh ki ho sak le cin na UN a man ahih lam ki thei in na suak ta baih ding hi. Hih UNHCR Hotline pen UN tawi khempeuh in ih phone contact sung ah kem hamtang leng hoih pen ding hi. Ih theih sasa hi ta leh ki thei sak phapha hang. UNHCR Hotline +6012 630 5060.\n2013 UN laidal tawi te interview na pai ciang in UN officer ten na case hoih kei lua na laih nuamna hong cih vua leh laih nuam mah ing peuh ci mawkmawk lo ding hi hang. Na case na laih sawm leh na zuau bulom tang pi cihna ahih man in na laidal hong ki lak sak ziau thei hi. Tu hun ciang in naupang na leng ki mawk khem thei lo ahih man in UNHCR officer te neu bawl mawkmawk ding zong hi lo hi.\nUNHCR determination pen Appeal at ding ciang din mun a tungta na hih leh na case khempeuh a neng a tawng in gelh kullo a, na interview na ah bang teng hang in hong ki reject cih te na laidal tungah ki at ding a tua tung tawn in appeal letter gelh ding ahi hi.\nAustralia sikzum pan interview ding hong ki sap zenzen leh a diakdiak in na matpongtin na innkuan lai te Galkapten (or) thuneiten koi mun pan, bang ci dan a hong ki lak sak cih te interview na phi ma in hoih tak in ki ging khol in. Tua bang in hoih tak ki ging lo pi a interview na pai a a hih leh lai honggelh in hong ci thei uh a, na vai ki sawt ahih kei leh hong ki reject ciang dong zong tung thei ahih man in “Prevention is better than cure” ih zat theih ding ki sam hi.\nMalaysia panin CI tawh a ciah ding te in matpongtin ih neih kei leh innkuan lai, hausa thauhkhansa leh palik thauhkhansa a ki sap ban ah Kawlgam Sikzum pan in Immigration te in na min, na suahni, na Pa min, na Nu min te hong sit thei ahih manin hong ki sit leh nu leh pa min ih suahni khawng a leh a mak teng ih gen khak leh kawlgam sunga teeng ih hih hang in hong ki muang mawh thei hi.\nKa phawk pak tu a teng ci pakni, Zomi te a ding deih sakna tak tawh, Lianpi, Mini Mart, KL Posted by: Cin Ngaih\nPrevious: Malaysia, Kepong ah kum 4 bek aphapan atunu 59 vei adawtgawppa sihdaan kipiading\nNext: Nupi khatin vanzuakpa sum akhemlaitak Video ki thehzak\nAmerica gamah itna leh nupa kitenna thu 8 ~ Thang Van Lian


url: =Bangkok ah pasal khatah Motorcycle tawh uikhat taalkaihgawp in kiman :: ZOMI DAILY\nposted on 16 September 2017 at 9:13 pm Lomkholna: News, Sawltak, Thailand, World\nThailand, Bangkok khuasung ah pasal khatah uikhat khautawh khihin Motorcycle nungah taalkaihgawp ahih manin kiman cih The Nation pan kiza hi. Tuapa pen kum 50 aphakhin Somchai Parnbutr akici khat ahihi.\nThursday zingsanglam in Bangkok khuasung ah thupiang hi a, amukha te’n Video zaihpah in, Facebook tungah khahkhia a, amukhapeuh in tuapa pen mawhsak mahmah uhhi.\nVideo Clip sungah tua Somchai Parnbutr kicipa in Motorcycle hawlin, anungah a ui khihtakpi ah, hatsakpian ahih manin ui in phazolo in taalkaihkhazel cihi.\nHih Video azaihpenzong Motorcycle atuangkawm hi a, tuapa akhawltheih nadingin amai ah khaktan in ama Motorcycle khawlsak cihi. Tua ui pen aki taalkaihna in gimmahmahta a, akamsung ah cilphuan kaai in, akhe tezong siluangliang cihi.\nTuazawh asawtlo in tuapa pen Thai Police te’n mankhiapah uhhi.\nSaimai Police Station panin amakaipi ahi Pol Colonel Thanakorn Konkaew in agenna ah Bangkok, Saimai District, Or-ngern Subdistrict sung aom Permsin Road kici lamzikpi tungah Thursday ni in thupiang cihi.\nTuapa pen kimankhin a, ahi zongin Police Station ah akipaipih ciangin bangmah thu kidong ciantheilo cihi. A innkuanpih te’n agenna ah alungsim cidamlo, Psychiatric Patient khat hi ci’n gensak uh a, zato alupzelna Hospital ID Card tezong lak uh cihi.\nVideo: Man who dragged dog behind speeding bike arrested\nAhi zongin adenciang palik te tungah tuapa in agenna ah hih ui pen kaikhia inla, mundang khatah vapai in ci’n hongkisawl cihi. Hih ui pen anei te innpan in nihveibang kipaikhiakhin himahleh a innmah ah ciahkikzel cihi.\nTutung petpet ciangin tua uipen animal Hospital ah kilumsak in, tuapan in midang khatin khoiding in laksawm cih kiza hi.\nHihthu apianma azanni Wednesday ni inzong Thailand, Rayong’s Pluak Daeng District sungah pasal kum 32 aphakhin khatin guipi anawipialai khat golum in, amvatvat cimawk hi. Tua uipi pen azanni mahin ano asuakkhialian hi a, ano te anawi apiapialaitak satlummawk ahih manin, atheikha te’n hehpihhuai saluamahmah uh a, tuapa pen velgawp uh cihi.\nUi pen akhangtosa gamte ah asa nekding in tuattheilo uh a, uigo uibawlsia khawng amuhkhak uhciangin mihing abawlsia danmah in ngaihsun uh a, kumpi thunei te’n thu bawlthei uhhi. Pawlkhat te’n uipen taneih bangin neiliang uh a, luppihpih liang uhhi. Mihing khatin ihpiankhiat sangin hihte ui hizawleng cihnop dekdek hunbang omphial hi 🙂\nTuabang kawmkal ah ui agosimsim mah ki om vevelai hi. Hih thuthang te Zomi khat adingin thupi sakholkei khamah niteh, ahi zongin gamdang ah omdan tatzia hongkidawm un cihna hizaw. Kawlgam nangawn ah Kawlte’n uisa ane te kihmahmah uhhi. (Uisa anene zongbel Burmese, Chinese, Korean, Vietnamese, etc… tampi omveve tham) China, Yulin City sungbang ah kumsim in uisa zuakpawi “Dog Meat Festival” ci’n aneiliang uh hileuleu. Uisa duhzong buaihuai mahmah 🙂 Sawltak #zomidaily\nPrevious: Sangsia khatin naupang 20 val abetgawp laitak Video kikhahkhia\nNext: Zatep meikhu gimnam pen anu gilsung aom naungek te’n thuaklah mahmah


url: =Cikciang lungkim ding? ~ Dr. Ngul Khan Pau :: ZOMI DAILY\nposted on 19 February 2021 at 4:48 pm Lomkholna: Article, Biakna, Ngulkhanpau\n2019 kumin leitung ah billionaire mi 2,825 omin kiciamteh hi. Tuate sung panin Jeff Bezos, Amazon company phuankhiapa kum thum sung a kizomin ahau penpenin kiciamteh hi. A zi MacKenzie Bezos tawh nupa hong buai uh ciangin kikhen uh a, a makman (divorce settlement) in $36 million pia hi. Leitung bup ah zi makman tampen hi ding hi. India gam ah mihaupen Mukesh Ambani hi a, leitungbup mihau penpen 10 teelkhiatte’ sungah kihel hi. 2020 lockdown sung nangawnin ama summuhna kiam tuan loin nai khat sungin India sum crore 90 (tulza-khat ciang lakh khat, lakh zakhat ciang crore khat) zel ngah in kigen hi.\nBillionaire tamna gam i gen ciangin China ah 799 om, USA ah 626, India ah 137, Germany ah 122, United Kingdom ah 119 le Russia ah 91 kici hi. Tua hangin Chinate’n leitung gam tampi lei kawikawi uh a, Australia tuipi kiang gam hoih tamzaw amau neih in kigen hi. Hih banga sum haute’n tuipi khawng kizuak hi leh leizo ding uh a, tua tuite ama tungah i lei ding kisam cihna hi. India khuapi Kolkata kizuak leh a leitang le a sunga om mihing inn le lote a lei zo ding mi om hi. A beisa kum 5 lai khawngin Bill Gates hauhna a kigen ciangin a sum neih khempeuh dollar khatin kisuaksak henla; tuate kizomin kipeh leh leitung panin khapi dong vial nga kivial zo dingin kigen hi.\nTuni i gennop pen mite hauhna thu hi loin mihing nuntakna ah bang ciang lungkim ding cih thu hi. Ka laibu simna William Barclay in a gelh Greek tangthu minthang khat enkhawm pak ni. Mi khat Midas kici Phrygia khua a teng mi in, sum bekbek thupisak a, summuh nading ahih peuhmah leh phatmawhsak nei lo kici hi. Ama’n ama pasiante’ kiangah ka khut thupha hong pia unla, ka lawn khak khempeuh “khamh” (gold) suak hen ci-in ngen hi. Tua pasiante’n zong tuan a cih leh ci-in a nget bangin na pia uh hi.\nAmah zong hauh bekbek lungulhpa ahih manin a kiim a kianga omte hong lawng a, khamh suak ziahziah a muh ciangin nuam lua mahmah hi. Anne dingin tusuk a, a sikeu khamh suak, a nek ding buh le mehte zong kham suak khin hi. Tua laitak a tanu a pa kiang lamah hong taiphei a, a pa biang (check) hong nap (kiss) leh tua a tanu zong khamh hong suak hi. Amah zong khamh vive a neih theihna lungdamna sangin dahna-in hong nei a, a pasiante’ kiangah hong lakkhiatsak kik un, ci-in ngen kik kici hi.\nKicing i cih pen tawmkhat nei behlap lai leng kicing ding cih lungsim kinei ciat hi. Tawmkhat nei behlap leng kicing kici tuan loin tawmkhat mah kibehlap lai leh cih tawh kilungkim thei lo hi. Epicurus, Greek philosopher in hih tawh kisai a gen tawh kituak mahmah hi. “Mi khat na lungdamsak nop leh a neih behlapsak ken, a deihna huaihamna lakkhiatsak in,” na ci hi. Ama’n a gen behlapna ah, “Tawmkha zong kicing a sa ngei lote’n tampi hi leh zong kicing sa ngei lo ding uh hi,” ci hi.\nNeih le lam tawh kisai thupi bawl mihaupa tangthu panin i Topa Jesu in a za mite kiangah, “Hoihtakin kidawm unla, na huaiham loh nadingun kikem un. Bang hang hiam cih leh bangzahta-in mi khat a hauh hangin a neihsa tawh a nuntakna taktak kicing zo lo hi,” na ci hi (Luke 12:15). Topa’ sung lungdamna in hauhna, nopna lian penpen ahi hi. Tua Topa sungah lungkim dingzia dong le teh ama’n hong hilh ding hi. I Topa Pasian in thupha hong pia ciat hen. Rev. Dr. J.M. Ngul Khan Pau\nPrevious: COVID-19 le Gamzawngte (COVID-19 & The Developing World) ~ Mung Sian Kim\nNext: Zomi te’ CivilDisobedience Movement (CDM) thukimpihna, dinpihna leh panpihna


url: =Laibu etkikna: ZOLUS No. 18, 2014 - Zomi History Laibu etkikna: ZOLUS No. 18, 2014 - Zomi History\nHome > History > Laibu etkikna: ZOLUS No. 18, 2014\nDr. Hau Za Cin in "Politics i cihcih Bang Hiam?"ciin politics a khiatna leh a deihna, lauhuai hilo in a kipelh theilo i nuntakna tawh a kizom ngitnget ahihna gelh hi. Zomite in politics cih i zak ciangin gimneih in kihbawl in kidang koih i sawm pahpah a lungphatmawhna sungkhia hi. Politics pen mipi leh gam adingin nahoih sem ding kidemna namkhat ahihna leh khantohna a deih minam leh gam khempeuh in a pelh theihloh thu pulak hi. Zomite adingin sikha lauha lauh liang ding ahihlohna a gen nuam ahi hi. Zogam leh Zomi a khantoh nadingin politics ah a lut mi tampi a kisapna leh a sem a bawlte in amau angsung bek khual den ahih tuanlohna thu, a thuneite pen amau bek kikhual ding a hih tuanlohna thute zong kihel hi.\nHistory 10:19:00 AM\nKimtak lej cingtaak takin hong pulak khiatsak nahihman in ZOLUS tanute in lungkim mahmah ung ei.\nItem Reviewed: Laibu etkikna: ZOLUS No. 18, 2014 Rating: 5 Reviewed By: Thang Thawn Tuang Guite


url: =Zu ~ Suang Khan Thang :: ZOMI DAILY\nposted on 17 July 2014 at 1:14 pm Lomkholna: Article, News\nPasian bawlsa khempeuh a pha hi a, hehpihna phat-in a kisan leh bangmah tan-na ding a omkei hi. Banghang hiam cihleh Pasian thu tawh ahi zong-in thu ngetna tawh ahi zong-in a ki siangtho-saksa ahi hi. (I Tim. 4; 4-5)\nPasian piansak na khempeuh hoih hi. Ahi zong in mihingte zat siam loh man-in a sia tang nate zong om thei hi. Zu zong zat siam peuh leng si le sa aa ding zatui namkhat hi a, lawm le gual kikholhna, pawi khamna, zin le leeng dona,tuamtuamte ah zatloh a phamawh hun zong om hi. Ahi zong-in guih theih kham theih khat ahih mah bang-in zu huan, zu zuak, zu neek-te zang khai ngaihsutna I thaangzat loh nang-in thu khun ( Upadi ) tawh ciangtatna kinei hi. I Kawlgam sungah zong Thangho neu laiphial a kibawl\n(a) The Burma Excise Act 1917\n(b) The Burma Excise Rules 1928 le\n(c) The Burma Excise Directions 1929 te tudong mah-in kizang lai hi.\nZu icih bang himawk hiam leh? The Burma Excise Act sung ah “ Alcocholic liguar means all liquid containing more than two percent of alcohol by valume, also unfermented tari (ထန်းရည်) and any substance which the President of the union may, by notification cation, declare to be alcoholic liquar for the purposes of this Act ’’ ci hi. Alcohol 2% sang tamzaw a kihel tui khat peuhpeuh zu kici ahih man-in zudawn hikeng ee, beer hilel ci aa I dawn kanghkangh beer tezong alcohol 4% pan 8% dongbang a na kihel hi gige hi. Excise policy tawh kisai-in tom genleng zudawn ngeina hong kiam semsem nading siah ( tax) tam don toto ding I cih maidiam aw, a kicing in a nuai a bang ahi hi.\na) Mipi sungah zu neek zu dawn ngeina hong tam semsem ding hanthawn loh ding,\nb) Kumpi thu kimpihna lo tawh zu huan a tam semsem loh nang, siah(tax) don tohtoh ding, cih deihna pi hi. Tua hi a zu huanna pan siah (tax) donna in zu hong tawm semsem nading gakna hizaw a, zu huanna tung pan siah (tax) tam pipi ngah ding cih lam-etna hilo zaw hi.\nTua ahih leh zu in a khum, a al, gil vahna cih lah hi peuhmah lo ban ah val nek in, kham lua kha leng zong lua gawp in, lutang nasak a, ni nih ni thum sung annkam na ngawn hong limsak lo hi napi bang ding-in pawlkhat te in zu lotawh omthei lo zah dong in koici kipat tah khak mawk I hiam! Mikhat zu nek kipattah khakna in a naui a bangin A pan H hang hi kici ahih man-in I theihtek nading le I kidaal nading in kong pulak hi.\na) A – Advertisement ( Mi tangko siam hang)\nb) B – Being a man ( Kei picing ta ing cihna pan)\nc) C – Curiousy ( Koi bang ahitam ci a sin nopna pan)\nd) D – Disharmony in Diaty Life ( Nisim vai taang tan lohna pan)\ne) E – Expectation ( Social Expectation)\nf) F – For friendship ( Lawm le gual kigual nopna pan)\ng) G – Gain or Pain ( Nuam man zu ne ahi keileh dah in zu ne)\nh) H – Hospitality ( Mi zu le sa vak peuh neknekna pan)\nLawm aw, nang zong zu peuh na lunggulh ngeungau kha thei hiam? Zu ne ngei zel khat na hih leh a nuai a dotnate na dawng lecin nuhvei himah ei na cih leh zu a lunggulh pianta na hih man-in zu nek khiap ding hanciam kul ta a, thumvei himah ei na cih leh zu in siatna hong pia nuam ta hi ci-in na kidop kul ding hi.\na) Mi tawh zu na nekkhawm liatam na hai a hawm ciang in nipiak ngak lo-in nang le nang na kibut hiam?\nb) Na inn ah kei leh zu sai ah khat veivei nangkia zu nane thei hiam?\nc) Mi tawh zu na nek ciangin na hai sung ah na lungkim dong na but khit teh na lawmte na but pan hiam?\nd) Na innkuan sung ah buaina na neih uh ciang in zu na ne thei hiam ( zu tung na tu hiam?)\ne) Nisim in zu nekna tawh tawldamsak ding in na ngaihsun hiam?\nf) Zan nitak in zu na kham luat man-in na nasepna mun pai zolo cih bang, ahi zong mi tawh na kiciamsa ciampel cihbang ahi zong in na hi ngei hiam?\ng) Na lungkham ciang le na lung himawh ciang zu tawh na ki hehnem thei hiam?\nh) Zu nanek loh ni-in na omzia nuam lo cihbang na hi thei hiam?\ni) Khat veivei zing tungtung zu na ne thei hiam?\nj) Zan a na zunek vain a ngaihsut kikte tel nawn mel lo-in na om thei hiam?\nk) Zan a na zunek zah hong kidot ciang na dawng khial thei zel hiam?\nNang zu nanek man-in zu huan, zu zuakte’n sum ngah-in hauh lawh tase mah leh nang le na innkuanpih in zawn lawh in natna a tawmtawm nahih lam ngaihsun pah in. Tedim BEHS No.1 Sangpi (Golden Jubilee Magazine)\nPrevious: Zomi Youth Association, Tedim ~ Angtan pihna\nNext: Malaysia Vanleengpi khat kikap khia


url: =Yangon Airport leh khuasung meileng khawlna kikal Airport Shuttle mawtaw amanlang in taisak tading :: ZOMI DAILY\nposted on 15 June 2018 at 11:20 pm Lomkholna: Myanmar, News, Sawltak, Yangon\nMyanmar, Yangon khuapisung aom vanlengtual ahi Yangon International Airport leh meileng khawlna Yangon Central Railway Station kikal mawtaw amanlang in ataidingin Airport Shuttle kipantading cih MMTimes pan kiza hi. (Photo: Yangon khuasung kikawmna in akizang Parami Bus)\nHihvai tawh kisai in avaihawm thunei ahi Omni Focus Company panin thunei te’n tuni Friday (June 15) ni in agenkhiatna ah Airport Shuttle pen hongtungding June 22 ni akipan kitaisak tadinghi ci’n genkhia uhhi.\nAtaktak in hih Airport Shuttle pen May khabeikuan in taisak zawhding geelna akineisa ahihi. Ahi zongin Yangon International Airport ah Bus akhawlnading Bus Station kibawlphot in tuahangin aki ziakaito ahihi. Ahi zongin hongtungding June 22 ni akipan kitaisak taktak tadinghi.\nAirport Shuttle pen Yangon Airport atun ciangin mawtaw tungpan tuahkhiat lianleh vanlengtual ahuangsung aki tungsuakpahding ahihi. Akipatna in mawtaw akigawm in 30 tawh kipan in kitaisak masading hi ci’n Omni Focus Company panin Managing Director asemlaitak ahi U Tun Tauk Win in tuni in genkhia hi.\nTua Airport Shuttle pen Yangon khuasung leh vanlengtual kikawmnading in aki vaihawmthak Bus Line thak hi a, Yangon Airport leh Yangon Railway Station kikal Foton mawtaw te 30 tawh akipanding ahihi.\nAirport Shuttle pen Kabar Aye Pagoda Road lamzikpidung zui in kitaisak dinga, Yangon Airport leh Yangon Railway Station kikal ah akigawm in khawlmun Bus Stop 15 bek kikoihding cihi. Khawlmun Bus Stop mun 15 bekah khawlsak in Passenger akum leh akah kibawlsakding cih ahih manin, Yangon Airport leh khuasung kikawmna ahunbei pen tampitak phatuamding hi.\nHih Airport Shuttle pen Pyay Road lamzikpidung ahzong aki taisak nadingin khuasung mipi te’n ngetna nei uh a, ahi zongin Kabar Aye Pagoda Road lamzikpisung zui in ki taisakphot dinghi.\nHih Airport Shuttle ii ngimna pen gamdangmi khualzin Foreign Tourist teleh Myanmar Local gammi te Yangon vanlengtual apainop uhciangin oltak in apaiziauziau theihnading ngimna tawh Yangon khuapi laizang ahi Sule leh Airport kikal mawtaw amanlangin ataithei dingin aki vaihawmsak ahihi. Sawltak #zomidaily\nPrevious: Ka zuihsiam loh tuanglam kazui\nNext: Satan leh Sex


url: =Zomite lungtup hunthupi sung ah\nTuhun laitak pen Kawlgam bup aa ding ahizing in Kawlgam sung aa om minamtawmte aa ding ahizongin, Leitung gam liannih aa kikhen Zomite aa ding ahizong in hun thupi mahmah sung ah i om laitak ahihi.\n1. Kawlgam bup ki ukna Thu khunpi, Thu mei let puahkik ding vai, koici puahding, bangteng puahding cihpen mipi tung ong kizaksak loh hang tukum December kha bei dong ngaihsutna akikaihkhop laitak hihtuakhi.\nHih mun ah Zomi bup in i lunggulhna koici pulak in, bang lampi tawn in pulaak thei ding ihihiam cih lampi i zonloh aphamawh ahihi.\n2. Ong tungding 2014 ciang Kawlgam minam simna omding aa, hih minam simna ah, "ZOMI" ci aa kiciapteh zawh nading i hanciam mahmah loh aphamawh thu ahihi. Hihbang hunhoih, hunpha khangkhat in khatvei kingahlohi.\n3. India lam aa om Zomite in kumpi ciaptehna district khat maw, nih maw Zomi mintawh ngahzawh nading nasiatak in akalsuan laitak uh ahihi.\n4. I ngahdektaksa Tedim District vai mipi leh makaite kop in phuut kik huai tahi. Leitung kiukna ah district ciang lotawh vai kihawm theilohi.\nHih hunsung mah in minam Khawmpi tuamtuamte i sawm laitak ahihi.\nOngtung ding October 24 ni-in ZCD in partry pianzawh kum 25 cinna bawlding kinaak san mahmah laitak uh ahihi.\nTuamahbang in India, Lamka khuapi bulphuh in The 3rd World Zomi Conference pi, Oct 25 pan kipan ni 3 sung kinei dinghi.\nTuakhit Nipi kalnih a cin khit November 14 pan ni 4 sung GZA makai in Tedim khuapi ah makai khawmpi kineih sawm leuleu hi.\nHih hunsung mah ah Zomite i tuntunna, i omom na, i khua i tui ciat ah Khuado Pawi nasia tak aa i bawl laitak zong ahihi.\nHihbang vai thupi leh, minam kikaihkhop ding i sawm laitak in thusunna lian khat kong sung nuamhi.\nKhuado pawi ibawl aa minam kikaihkhopna, minam party pawi ibawl zongin, tuhun sung in apawlpawl, alomlom in thusuah gina neihciat ding lunggulh huai kasahi.\n1. India gam ah Zosuan Autonomous District ciang ong kipiak zawh nading.\n2. Kawlgam thukhunpi sung ah minam tam Kawlte vaiding akigeel mahbang in minamtawm mualtung mite'n, amau' tenna munciat ah, amau leh amau thuneihna, ki ukna, thukhen theihna bukim aneih theih nading uh hel hamtang zawh nading\n3. 2014 ciang "Zomi" cih minam min tawh dinkhiat zawh nading\n4. Kawlgam ki ukna ah Zomi aa dingkhia gam teng in Autonomous District khatbeek aa dinkhiat zawh nading\ncihte hih minam kikaihkhopnapi teng pan thusuahkhiat nei in, akisam bangin kumpi tung leh i gamciat aa political party ciat leh media te ah nasia tak aa "MIPI AW TAANGKO" zawh nading lunggulhna kibang, thusuah kibang, minam vai ah, "lawngkhat, aw khat in hangsan tak in khensaqtna kician tawh" i ginsak ding lunggulh huai kasahi.\nTua ahihman in,\nAkhua akhua aa Khuado Pawi i bawlkawm in minam vai thusuah neihsawmni.\nAmasa pen ZCD Kum 25 Khawmpi pan Thuusuah gina ong nei un\nAnihna Lamka pan minam bup huamding thusuah gina neihsawm ni.\nAthumna ah Tedim GZA Khawmpi pan Thusuah gina neih zawh nading sawm ding hihang. Crusade Cialpi bawl ding aa kikaikhawm suah loding hihang. Minam vai akisam bangbang geel, gen, vaihawm, semkhia ding hihang.\nTuakawmkawm in Zomite ongpiangsak Pasian mahmah in ong kalsuanpih nading tatsatlo Thungetna neihsawmni.


url: =ZO DAMTUI PIAKNA – Tears Gospel Ministry\nPasian in Khitui Gospel Mission Nasepna thupha hong pia a, kum khat sangin kum khat a tangzaizaw nasep hong guan toto hi. 2001 kumin nikten puansilh 1500 val ih va puak a, a kisam taktakte tungah ih hawmkhia thei hi.\n2002 kum ciangin Pasian hong hehpihna tawh missionary ih puak thei ta a,. Khitui Gospel Missionaryte’ nasepna tungtawnin Khristian hong suak thak tampi om uh hi. Tu ni dong mission nasepna kizom toto thei lai hi.\nTu ciangciang namdangte sum kizang nai lo a, Pasian a it Zomi kipawlna tuamtuam leh mimal panin nong huhna uh tawh kisem toto thei suak hi. Pasian thu tawh ih pattah banah leitung nuntak khuasak zia ding zong ih pantah toto hi. Kanpalet gam pen an tam piang lo ahih manin nuntak khuasak hamsa mahmah a, sum leh paii hau zong tawm mahmah hi. Tate sang kahsak zolo tampi om uh a, Sum leh paii haksat luat manin biakna nangawn a nusia bang om ta mawk uh hi.\nHih Phakawn khua pen ih missionary Sia Khai Cin Kap omna hi a, Kanpalet paina mawtaw lam lian kim a teng uh hi a, mualsang ahih manin tui haksa mahmah hi. Ih missionary Rev. Kui Thang tenna khua hi a, Rev.Kui Thang pen amau khua ah omsak loin, Saw Myo ah ih puak zaw hi.\nPakawn khua ah tui pia dingin ih mission director pa Sia Pauno (Kham Sian Pau) Kawlpi pan Kanpalet dong cycle tawh va pai hi. Mawtaw sap tam ahih manin Mission sum phatuam ding cihna tawh gim leh tawl thuakin a va pai ahi hi. Pakawn khuazang buppi zong na lawp mahmah uh a, thu um lote nangawnin lawptakin nasem uh hi.\nTua khua ah huan bawl a om Kawl mihaupa Mya Maung kici khat om a, tua mihaupa bangin tha ngah mahmah ahih manin bank pan sum khak a tun ma kikal a kisam van lei nadingin ama sum na zangsak ziahziah hi. “Sepna tawh upna lak in” cih la ih sak mah bangin gamtatna tawh Pasian itna ih lahkhiat theih ciangin ih thu gente hong sang thei pan uh hi.\nPasian in ompih ahih manin upmawhna sangin nasep matelhzaw uh a, lungkim huai takin hong zo siang thei uh hi. Naupangte bang kisil pah ziahziah uh ahih manin tha ngah huai mahmah hi. Sianthona a om nadingin tui tampi a om ding kisam a, cidamna a om nadingin zong tui siangtho kisam mahmah hi.\nTopa Jesu in a piak NUNTAKNA TUI a dawn khit uh ciangin Topa kiang pan manin leitung tui siangtho zong dawn kha lailai uh hi. Ni khat ni ciangin amau zong ei mah bangin missionaryte hong suak ding uh a, mun tampi, khua tampi ah huhna a pia khia ziahziahte hong suah ding uh ih lametna leh ih thungetna ahi hi.\nBiakinn leh Sanginn ah zong hih bangin tuilu khat tuak kitungsak hi. Kanpalette in Pasian upna a neih ma hun lai un, a inn uah tui tungsak ngam lo uh hi. Ei lam danin sialkop go a, a tongte bekin a innka uah gua tuizawl tawh tui la ngam bek uh hi. Inn ah tui nuamtak a zat theih nadingin Sial nih peuhmah gawh loh phamawh hi mawk hi. Pasian bawlsa tui nangawn lungnuam takin zang ngam lo uh hi.\nHih tuipiakna sum leh paii bei khempeuh ih sanggam it mahmah Pasian tanu khat in hong sik hi a, ahih hangin aman a min gelh ding phal lo hi. Pasian ciaptehna ah kicing takin om khin hi. Nang zong Pasian Kha Siangtho in Khitui Gospel Team tawh mapang khawm dingin hong sawl khak leh nong piak sum leh paiite hih bangin ka na zang ding uh a, a lawhcinna hih website ah kong suaksak zel ding uh hi.\n«TEARS GOSPEL OFFICE HONNA LEH STUDIO HONNA\nZOGAM KHUATA TUICILH KHUA NUAM»


url: =Nupi khatin zudawn in avakkhia apasal tawh Video Call aki hokhit ciangin ki gui awk :: ZOMI DAILY\nposted on 6 March 2018 at 2:29 pm UTC+9:30 Lomkholna: News, Sawltak, Thailand, World\nThailand gamsung Pattaya khuasungah numei khatin apasal Video Call tawh phone samin, aki hokhit uhciang in amahleh amah ki gui awk, khautawh ki khailum cih The Nation pan kiza hi.\nTua aki ui awk numeinu pen Laos gammi hi a, apasal pen Thai gammi ahihi. Monday zingsanglam in thupiang hi a, apasal pen khuasung ah avakkhia, zudawn in aomlaitak in Video Call asapkhit ciangin aki ui awk cimawk hi.\nSouth Patttaya City ah zingsanglam 4:30am hunpawl in hihbang buaina om cih Police te aki zasak ciangin aphual ah delhpah uhhi. Apasal pen kum 30 aphakhin khat hi a, aminpen Watana Chinwong kici hi. Azi pen kum 36 aphakhin khat ahihi.\nPolice te genna ah aphual katun uhciangin apasal zong inn natungkhin a, azi luanghawm pen kawikawmsa in innsung ah aom kamu uh ci’n genkhia hi.\nApasal in Police te tungah agenkhiatna ah Sunday zingsanglam in alawmte tawh zudawnkhawm dingin ka vakkhia cihi. Monday zingsangdong ciahkiklo in zudawn in alawmte tawh vakthapcip ahih manin, azi in Video Call tawh phone hopih a, kaki gui awkding hi ci’n honggen cihi.\nTuaciangin amahzong amanlang in ciahvingveng a, ahi zongin azi pen innsung ah kongkhak ki kalhkhumcip hi. Azi asapsap hangin dawngvetlo ahih manin, avengte huhna tawh kongkhak hongkhia uhhi. Innsung alutphet in azi pen amahleh amah naki gui awk takpi a, themthembek naklai cihi.\nAmanlang in sukkhia in, leilak sualtung ah lumsak a, huhna ngenpah hi. Ahi zongin Rescuers te atun ciangin azipen sikhinta hi. Police te’n inndeisung ah Whisky zuthawl akidawnbaang khatleh Power Cable khatzong mukhia uh cih kiza hi. Sawltak #zomidaily\nPrevious: Kalaymyo a Migilo vai pulakna


url: =Amsterdam Airport sungah temtawi migilo khat palik te’n kaptuk :: ZOMI DAILY\nposted on 17 December 2017 at 1:35 am UTC+9:30 Lomkholna: News, Sawltak, World\nNetherlands gam ii Capital khuapi ahi Amsterdam vanlengtual sungah temtawi migilo khat palik te’n thautawh kaptuk uh cih AFP pan kiza hi. Friday ni in Dutch Military Police te’n Amsterdam Air Hub sungah akaptuk uh hi a, vanleng tualsungteng mipi patau in buaingeingai mahmah hi.\nPolice Spokesman khat ahi Dennis Muller in agenkhiatna ah tuni sunlampawl in pasal khat Schiphol aom Marechaussee Office (military police) sungah honglut hi. Tuapan in ka naseppih lawmte temtawh lauthawngsak hi ci’n genkhia hi.\nTuabang in mi lauthawngsak, nawngkaisak in aom ciangin ka naseppih lawmte’n thau lakhia in, tua temtawipa ii akhe kapsak uhhi. Tuapa pen akhe liam ahih manin, zato ah zatui kibawlding in kipuak hi ci’n genkhia hi.\nVideo: Man with knife shot at Amsterdam airport; suspect is known offender\nTua temtawi pasalpa pen kum 29 aphakhin, The Hague pan kicci a, Schiphol vengsung aom Marechaussee ah buaina apiangsak ngei tetawh kizopna nei kici hi.\nAmsterdam Airport sungah nisim in alengkhia leh atung mi tultampi aomden hi a, hih thau kikapna hangin ki lauthawngman mahmah hi.\nMore: US uliankhat atunzawh asawtlo in Kabul International Airport thaupi tawh kikap\nFast Food Shop ah nasem khat ii genkhiatna ah tua temtawipa in temta pen akhuttawh lamto in, tuaciang in thautawh akikap kamu hi ci’n genkhia hi. Tem tawizaza in hihbang muhkhak pen lauhuai mahmah hi ci’n genkhia hi. Sawltak #zomidaily\nPrevious: Saudi numei te’n mawtaw bekthamlo, Motorcycle zong hawlkhuan ngahta\nNext: ZIUSA Genvai mithaksan nading Tang ko na\nYahoo te’n SmugMug te khutsung ah Flickr zuakkhiata\nNumei leh Nawi Cancer ~ Hau Lun


url: =Pasian in sem thei hi – Zomi Agape Church Inc\nPasian in sem thei hi\nZomi Agape Church Inc > Zomi Agape Church Blog > Agape Digest > AD01 > Pasian in sem thei hi\nNovember 28, 2021 by Zomi Agape AD01, Agape Digest, Numei\nPasian in bang sem thei hiam?. Thukhat ah kidong kik leng, Pasian in a sep zawh loh a om hiam? Hih bang dotnate na ngaihsun ngei hiam?\nMihingte pen buaina le thu khat peuhpeuh tawh thu dang ngaihsun man nawnlo-in buai cip thei hi. Banghang hiam cih leh, mihingte pen buaina tawh nai om lua ahih manin, tua buianate pen Pasian sangin a gol zaw dingin ngaihsun kha uh hi. Hihte in Pasian’ mai imuh ding hong liah uh hi. Buianate in i nuntakna hong zawh luat ciangin, i muhna i khensatnate man thei nawn lo hi. Eite in tua buainate tungah i lungsim i piak semsem ciangin, i nuntakna ah Pasian hong kihelna tawm semsem hi. Tua bang hun ciangin, Pasian’ omlam nanawng, kimangngilh kha thei hi.\nHih dan buainate i tuah khak hun ciangin, Pasian in semthei lua ahih lam kician takin Nungzui Pual in hong gen lam phawk in. Pual in “Eite a dingin na a hong sepsak, eite’ ngetzah val, le i ngaihsut zawh loh zah dongin a vangliatna tawh tampi tak a hong hihsak thei”, na ci hi. (EFESA 3:20 TDB)\nHih kammal pen mantakin i zat theihna dingin hoihtakin i tel masak kul hi. Paul in “Pasian in na khempeuh hih thei hi”, cihin anuai aa bangin gen hi. Pasian’ sep theihte in:\nKa nget khempeuh\nKa nget sangin a tamzaw\nKa nget sangin genzawh loha a tamzaw\nKa ngaihsut khempeuh\nKa ngaihsut sangin a hoih zaw pekte\nKa ngaihsut zawhloh khempeuh\nHihteng khempeuh in tuni ka tuak buaina khempeuh sangin kicing zaw hi.\nHih ciang tawh khawl nai lo hi. Paul in Pasian in na khempeuh koi ci bangin a hih theih lam hong lak hi. Eite adingin Jesuh a tho sak kik Pa Pasian ii vangliatna pen Hebrew 7:16 ah hong gen hi.\nA tunga thu pen ngaihsun kha ngei dingin hong um ing. A thu-in a thangah huai mahmah hangin, tu-a ka tuah thu tawh bang kisai-in bangci bangin zang thei ding, cih thei lo kha mai ding hi teh. Hi mah hi. Hih danin ngaihsun khawm ni. Jesuh pen Pa Pasian in sihna pan tho sak zo ahi leh, tua vangliatna pen eite tuahkhak buainate a zawhna dingin a kisam pen hi, ci-in na pulak ngam diam? Ke’n ka gen ngam hi. Nang e leh? Hih leitung vantung a nei pa Pasian in ama ii vangliatna pen nang ii nuntakna ah zat dingin a baihsa-in om a hih lam, eite in i sang zo diam cih, ka gennop pi pen ahi hi.\nPasian ii vangliatna pen ngaihsutna bek tawh hilo-in leitung, leitung pua nate, aksi le vangtung leinuaibup ading zong ahi hi. Pasian ii a kimu thei lo vangliatna tawh kipiangsak thei cih bek hilo-in, Topa ii vang tawh leitung bup a piangsak lam i mu i thei tek hi. Pasian in a tate’ nuntakna sungah zong nasem ahih lam i mu thei hi. Hi mah hi. Tua manin Pasian ii vangliatna in eite sungah omin, tua vangliatna tawh na a sep lam eite sung mahah kilangh hi. Eite lam pan sep dingte in:\n● Pasian ii sepna ah eite lam pan zong seppih ding\n● Pasian ii lamlahziate sang thei ding\n● Pasian piansaknopte i nuntakna ah a sepna ding phal ding\n● Eite ii silesa deihnate paikhia ding\nHihte hangin Pasian ii vangliatna in eite ii nuntakna ah hong luangin, eite tha tawh izawh loh, sep zawh lohte hong gualzawhpih ding hi.\nTua ahih manin, na phutkhak buainate khempeuh pen Paul in “Pasian in ….i ngaihsut zawh loh zah dongin a vangliatna tawh tampi tak a hong hihsak thei” cih kammal tungtawnin, eite nuntakna ah bangbang thu buaina a hi phial zong, Pasian adingin lian lua haksa lua cih a om thei mah diam, ci-in thu lehdong kik nuam phial ing.\nAgape Digest, Agape Digest 001, Numei


url: =Nazareth Tangkona ~ Pastor T.K. Lianpu :: ZOMI DAILY\nNazareth Tangkona ~ Pastor T.K. Lianpu\nposted on 8 December 2014 at 8:13 am Lomkholna: Article, Biakna, Christmas\nAmasa pen in thu-ummi (Khristian) khat i hih nak leh mission lungtang neih ding pen i Topa Jesu hong hilhna ahi hi. Ahi zongin mission na i sep ding ciangin sepzia nam tuamtuam om bektham loin mihingte i ukna leh i kivakna kibang lo lai hi. Bangci sep ding cih ahi zongin, ei bang lamah kivazaw cih ahi zongin a tuamtuam a om hangin, thu-ummi khat i hih limlim nak leh, Matthai 28:18-20 sungah, Leitung khempeuh ah vak kawikawi a, lungdamna thu leh gupkhiatna thu i gen kawikawi ding pen i Topa Jesu hong sawlna ahi hi.\nMission i cih ciangin kha thu bek, kha gupkhiatna ngah nading bek hilo in, leitung nuntakzia mahmah ah nopna leh suahtakna I ngah nading zong ahi hi. Isaiah 61:1-3 sunga, Isaiah in a tangko thu pen Topa Jesu in Luka 4:18-19 sungah hong tangko kik a, tua pen “Nazareth Tangkona” i ci hi. Hih sungte i sim ciangin kha ading bek hilo in i pumpi mahmah leh i leitung nuntakna mahmah ah, lungkhamte, thongkiate, cimawhte, damlote, gilkialte leh gimna tuamtuam a thuakte a honkhia dingin Topa Jesu mahmah hong pai a hihna hong pulak hi.\nTopa Jesu Mission nasepzia:\nI Topa Jesu in hih Nazareth Tangkona ah i muh mah bangin sepzia nam 3 bangin hong sem hi. Tuate pen Thugenna (Preaching), Thuhilhna (Teaching) leh Damsakna (Healing) cih bangin a tuamtuam in hong sem hi.\nThugenna (Preaching) a neih nate i et ciangin Biakinn sung leh mipi mai deuhdeuh ah thu a gen ciangin a tamzaw in kha gupkhiatna thu gen phadiak hi. Pasian upzia ding, muanzia ding, vantung gam thu, a bangcite vantung gam tung ding cihte limgen a, vantung ki-ukna thute a gen ciangin mite lungsim kikhelin thu-ummi hong suak uh hi.\nThuhilhna (Teaching) zong na limzat mahmah hi. A tamzaw in nungzuite tawh a kikholhna munte ah leh thu-ummite tawh a kimuhna munte ah, thu-ummite gamtatzia ding, nuntakzia dingte hilh hi. Thu-ummi hihna hangin nopsak nading leh hamphat nading omlo zaw in bawlsiatna, nenniamna, simmawhnate thuaklawh ding cihte hilh hi.\nTua ahih manin thuakzawhna neihzia dingte, kiniamkhiat nadingte, a kulna-ah hangsanzia dingte, a kul leh sihngam ding leh nuntakpih ngam nadingte kiciang takin hilh hi. Hihte in lungsim puakzia dingte leh gamtat luhekzia dingte hilhna hi-a, a kisapna mun ah Amah mah in sem pah hi. Gentehna in: Nungzuite khe a silsakna, galte ading thu a ngetsakna, thukhenmangte’ mai-ah a hangsanna, a sihngamna cihte tawh lakkhia pah hi.\nDamsakna (Healing) tawh zong mission na sem a, hi bangin a sepna ah pumpi cinate damsak in, tua bek hilo in, lungsim damlote, lungkham mite, lungleng mite, migentheite, gilkial dangtakte cih a kipan pumpi ading a kitangsam khempeuhte piakna leh sepsaknate zong sem hi. A kisapna mun ah na lamdang bawlna tawh zong sem pah hi. Gentehna in: Misi hinkiksakna, cina damsakna, dawiveite pan dawi hawlkhiatna, sigalna, mopawi simna, mi tulnga anvakna cih bangin muh theih dingin sem pah hi.\nKhangthak Mission Nasepzia:\nTulai i mission nasepzia tuamtuamte i lungngaih ciangin amasa pen in thu-ummi i suahsakziate en leng, mite in gupna thu a theihtel taktak khit ciang bekin thu-ummi taktak a suah pah ding lam bulphuh loin, thu-ummi a suah photphot nading uh bulphuh hi leng kilawm kasa hi. Sangmangte hunlai in hibang hilo in Topa Jesu sepziate mah bangin sem uh ahih lam kimu thei hi.\nTuiphum pahpah, pawlpi sungah lutsak pahpah hetlo uh hi. A muanhuai taktak ding hiam? ci-in limtak in encian masa phot in sangpah lo in, ngaksak phot uh hi. (Nelson Tonu gelh; “LAM HAKSA, NUNTAK NUAM” laimai 96, laigual 10 na leh laimai 31, lailom 2na sung)\nTuhun ciangin tuabang hi nawnlo in hong ngaihsun phot ning a cite zong tu mahmah in kituiphum in ci-a, a ngaklahte i hi ta hi. Thu-ummi hong suak photphot leh gupna thu pen damdam in hong tel nalo ding hiam a ci i hi ta hi.\nMaban ah I Sepzia Dingte:\nI Topa Jesu nasepziate etteh in thugenna, nam tuamtuam i sem khin zota hi. Kum 30 a cingkhin ei ZCF Delhi te’n mun tuamtuam leh sepzia tuamtuamte mun 7 bangah mapangin mission na i sem hi. Topa’n minthanna ngah ta hen! Topa Jesu sepzia mah bangin thuhilhna ahi Sunday School, Home Cell tuamtuam ahi zongin, Biakinn ah Nipi simin kikhopnate nei-in thu-ummite nuntakzia ding, gamtatzia dingte i kihilh uh hi. Manpha mahmah kasa hi. Tua ah i phawk lai dinga kisam mahmah mission nasepzia khat in Nazareth Tangkona ahi hi.\nTuma kum 30 lai hun in Delhi ah North East lam pan a paite bek a kikhawm, mission na a sem i hi hi. Ahi zongin tuni hun in innlam pan a paite bek kihi nawnlo in Delhi tualsuak i tu i tate tawh biakpiakna a zangkhawm i hih lam i phawk ding hong thupi leuleu ta hi. Sa leh buhsih tawh bek lungdambawl kumthak a zangte i hihna pan maban ah roti, naan, shahi paneer, dal makhani, lacha pranthate tawh Lungdambawl leh Kumthakte i dawn ding hun hong tungto ding hong hita mawk hi.\nTulai i nasepnate enleng koi zum (Office/Department) ah sem cih pan in koi farm ah sem na hia? Bang shift na tulai? Day maw Night? cih khawng hong hi-in company thupi leh hoih tampite ah i kizel ta uh hi. Innkuan khat sung nangawn ah hun ngah khop liailiai ding hong haksa mahmah in eima buai tek in kibuai mahmah ta hi. I anbukte “Ready Food” cihte in hong luah hiaihiai a innkuan kim in ankuang um khop liailiai theih hun hong ngah hak mahmah ta hi.\nTuabang dinmun ah i om laitak in i Topa Jesu mission nasepziate sung pan damsakna ahi lungkham mite, lungleng mite, migentheite, gilkial dangtakte ading in nasepsakna bangci bang ciangin pan i lata hiam cih ngaihsun in Nazareth Tangkona a kuamah tek in i pan theihna lamlam, i siamna lamlam ah pan i lak ding kong tangko khia nuam hi. Buh lak ding tampi om in buhte min zo in kuaigawp ta bektham loin a siasa in innlam tung tam mahmah ta in, an lading mi tawm mahmah hi. Mimal kim Topa’n thupha hong pia ta hen! Amen. Pastor T.K.Lianpu\nPrevious: Michael Jordan tungpan Zomi te’n ii sinding thu pawlkhat\nNext: Tangval Val le Nungak Val ~ Khat Thang\nTg. Do Ngaih Gin (Lailo, kum 34)\nItna Banzal ~ Sia Do Khup\nPenang North – South Expressway ah mawtaw 5 kiphul khagawp in mi 1 si ~ ZD\nLen In! ~ Tdkhen\nZingciang thongkia mi 4000 val ki khahkhiading\nMalaysia, Klang ah Gas bung puakkham, nupi khat liamgawp\nNupi khatin apasal asikhin sa in misi koihna ah puaksak\nParis pan Cairo zuanin aleng EgyptAir vanleng mangcip\nTukhang ading Zomi ~ Dr. Do Suan Mung\nLosan “Fire Cracker” lotna hangin naupangno kum 12 khat sihlawh


url: =Kumpi Nihnate 5 | Siantongluan\nKumpi Nihnate 5\nSyria kumpipa galkap a uk Naaman pen kumpipa maipha a ngah ulianpi khat ahi hi. Bang hang hiam cih leh Topa in ama hangin Syria mite gualzawhna pia hi. Amah a thahat a vanglian khat hi a, ahih hangin amah a phak ahi hi.\nSyria mite in a galsimna khat uhah Israel gam panin numeino khat ciahpih uh a, tuanu in Naaman zi na a sem hi.\nAmah in a tonu kiangah, "Samaria-ah a om kamsangpa tawh ka topa kimu thei leh! Amah in a phakna damsak ding hi," a ci hi.\nNaaman in hih thu a zak ciangin sungtumin a topa kiangah, "Tua bang tua bangin Israel gam numeino in thu gen hi," ci-in a gen hi.\nTua ciangin Syria kumpipa in, "Tu-in pai in. Israel kumpipa kiangah lai khat ka khak ding hi," a ci hi. Tua ahih ciangin amah pai-in ngun talen sawm, kham shekel tul guk,leh pawipuan sawm a keng hi.\nAmah in Israel kumpipa tungah laikhak keng a, tua sungah, "Hih laikhak na ngah ciangin, ama phakna na damsak theihna dingin ka nasempa Naaman nangma kiangah kong sawlna thu thei in," a ci hi.\nIsrael kumpipa in a laikhak a sim ciangin amah in a puante balkekin, "Mi khat a phaknatna damsak dingin hih mipa in kei tungah hih thu hong puakna dingin a that ding leh a nungtasak dingin kei, Pasian ka hi hiam? Ngaihsun dih un. Kei tawh kitotna ding a zonna thei un," a ci hi.\nAhih hangin Israel kumpipa in a puante a balkekna thu Pasian mipa Elisha in a zak ciangin amah in kumpipa kiangah mi sawlin, "Bang hangin na puante balkek na hi hiam? Israel sungah kamsang khat a omna thu amah in a theihna dingin tu-in kei kiangah amah hong paisak in," cisak hi.\nTua ahih ciangin a sakolte leh a leengte tawh Naaman hong pai-in Elisha kongah a khawl hi.\nTua ciangin Elisha in ama kiangah kamtai khat sawlin, "Pai in la, Jordan gun sungah sagihvei va kisil in. Tua ciangin nangma cilesa a ngei hong bangkikin, nang na siang ding hi," cisak hi.\nAhih hangin Naaman hehin paikhia a, "En un, amah kei kiangah hong paikhia-in, ka gei-ah hong dingin, a Pasian a Topa min loin, a natna mun tungah a khut vanin, kei miphakpa hong damsak taktak ding hi, ci-in ka ngaihsun hi.\nIsrael tuite khempeuh sangin Damaskas gama om Abana leh Farpar gun tuite hoihzaw hilo ahi hiam? Tuate sungah kisilin siang theilo ding ka hi hiam?" a ci hi. Tua ahih ciangin amah kihei-in paikhia hi.\nAhih hangin a nasemte a nai-ah hong pai-in ama kiangah, "Ka topa aw, kamsangpa in na lian khat a sem dingin hong sawl hi leh sem ding hilo na hi hiam? Tua ahih ciangin amah in nang kiangah, Kisil in la siang in, hong cih ciangin na hih ding bangzah ta-in kilawmzaw hilo ahi hiam?" a ci uh hi.\nTua ahih ciangin Pasian mipa kamgen bangin amah paisukin Jordan gun sungah sagihvei kidiah hi. Tua ciangin a cilesa naupangno cilesa bangin a ngei bangkikin amah a siang hi.\nTua ciangin Pasian mipa kiangah amah leh a pawlte khempeuh kileh kikin ama mai-ah ding uh hi. Tua ciangin amah in, "En in, leitung mundang khempeuhah Pasian omloin, Israel sung bekah om hi, ci-in ka thei hi. Tua ahih ciangin tu-in na nasempa tung panin letsong khat hong sang in," a ci hi.\nAhih hangin amah in, "A na ka sep Topa a nungta ahih mah bangin, bangmah kong sang kei ding hi," a ci hi. Tua ciangin amah in a lakna ding kunh teitei a, ahih hangin amah in nial veve hi.\nTua ciangin Naaman in, "Tua ahih leh kong thum hi, na nasempa tungah la-sakol nih puakkhop leitang hong pia in. Bang hang hiam cih leh tu-a kipanin na nasempa in meihal biakna ahi a, biakpiakna ahi zongin pasian dangte khat peuhpeuh tungah pialoin Topa tung bekah pia ding hi.\nAhi zongin hih thu-ah Topa in na nasempa a mawhna hong maisak hen: Rimmon biakinn sungah a bia dingin ka topa a pai ciangin zui ding ka hih manin Rimmon biakinn sungah kei ka kunna thu-ah Topa in a nasempa hong maisak hen," a ci hi.\nAmah in ama kiangah, "Nuamtakin pai in," a ci hi. Ahih hangin ama kiang panin Naaman tawmkhat a pai khit ciangin,\nPasian mipa Elisha nasem Gehazi in, "Ama hong puak nate sangloin ka topa in Syria mi hih Naaman ciahsak mawk hi. Topa a nungta ahih mah bangin, amah nungdelhin ama tung panin na khat peuhpeuh ka ngah ding hi," a ci hi.\nTua ahih ciangin Gehazi in Naaman nungdelh hi. Tua ciangin ama nungah mi khat hong taina Naaman in a muh ciangin amah a dawn dingin a leeng panin kum a, "Thu a hoihkim hiam?" a ci hi.\nTua ciangin amah in, "A vekpi-in hoih hi. Ka topa in, Kamsangte nih Efraim mualtung gam panin kei kiangah tu mahmahin hong tung hi. Kong thum hi, amaute tungah ngun talen khat leh pawipuan nih pia in, a ci dingin hong sawl hi," a ci hi.\nTua ciangin Naaman in, "Talen nih hong sang nuam hoh in," a ci hi. Tua ciangin amah in a san ding kunh a, ngun talen nih ip nihin henin pawipuan nih tawh, a nasem nihte tungah a guan hi. Tua ciangin amaute in Gehazi mai-ah tuate pua uh hi.\nTua ciangin mualtungah amah a tun ciangin amah in amaute tung panin tuate la-in inn sungah koih hi. Tua ciangin a mite sawlkhia a, amaute kihem uh hi.\nAmah sungtumin a topa mai-ah ding a, tua ciangin Elisha in ama kiangah, "Gehazi aw, koi-ah pai na hi hiam?" a ci hi. Amah in, "Na nasempa koimah pailo hi," a ci hi.\nAhih hangin Elisha in ama kiangah, "Nangmah a dawn dingin a leeng tung panin mipa a kihei laitakin nang tawh ka kha omkhawm hilo ahi hiam? Sum leh puante, oliv huante leh leenggui lote, tuute leh bawngtalte, nasem numeite leh nasem pasalte san ding hun ahi hiam?\nTua ahih ciangin nangma tung leh na suanlekhakte tungah Naaman phakna hong belh tawntung ta hen," a ci hi. Tua ahih ciangin ama omna panin vuk bangin kangin a phakin a paikhia hi.


url: =NUMEITE HIHNA DIKTAK – FGA Tulsa\nNUMEITE HIHNA DIKTAK\nAdmin / April 8, 2015 / FGA File\nPasian in a bawlsa nate khempeuh a et ciangin hoih sa mahmahnapi (Pian. 1:31), a nung ciangin “hoih lo hi” a cihkik thu khat om a, tua pen pasal guak a om ding ahi hi. Tua ahih manin Pasian in pasal a huh dingin a kituakpih numei bawlsak hi (2:18, 21-22). Pasian inpasal a huh dingin zi pia ahih manin a zi a simmawh mi in Pasianhuhna a thusim lo kici thei ding hi. Tua banah Pasian in mi a kituakpihding zi guan ahih manin, “ka zi ginalo hi,” a cite pen tua a ginalo nutawh a kituak liante ahi uh hi. Na zi pen na pum phellang ahih maninna gensiat leh nang leh nang a kigensia na suak hi. Leitung mipil lehmi gualzo tungtuangte in a zite (hiam nute) uh pahtawi ciat uh a, lawm leh gual maia numei a simmawh bawlte pen inn sunga zi thumangte hi nuam mahmah uh hi.\nNumeite hihna diktak theih tel kisam hi. Mi pawlkhatte in numeite pen mihing zong ahilo cih zah dongin a neu ngaihsut laiun pawlkhatte in kumpi leh biakna sung ki-ukna makai lutang dingin zang uh hi. Tulai taka Mizoram in a buaipih thute laka khat pen khawtang hinkhua leh innkuan sunga numeite thuneihna leh dikna (rights) tawh kisai ahi hi. Khristian ihih manin numeite hihna tawh kisai Lai Siangtho inhong bangci hilh hiam cih i ngaihsut ding kisam hi.\nI. Pasal tawh dinmun kibang hi: Pasian in pasal leh numeiliangko kikimin hong bawl ahih manin a lian zaw leh a neu zaw ki- om tuanlo a, a manpha zaw cih zong ki-om tuanlo hi. Pasalte mihingahihna zahzah numeite zong mihing mah hi uh a, pasalte in Pasianlim a sutna zahzah numeite in zong sun uh hi. Bang hang hiam cihleh Pasian in pasal leh numei a kibangin piangsak hi. Mosi in hihbangin ci hi: “Pasian in ama lim bangin mihing piangsakin, Pasian lim bangin amah a piangsak hi. Amah in pasal leh numei a piangsakhi,” (Pian. 1:27). “Pasian in mi a piansakin amah in Pasian tawh akisunin a bawl hi. Amah in pasal leh numei a piangsak hi. Amaute akipiansakin amah in amaute “mi” ci a, amaute thupha a pia hi” (5:1- 2). Hih bangin pasalte bek hi loin numeite zong Pasian lim sunakipiangsak mihing mah ahi uh hi cih teltakin kimu thei hi.\nLaibu Siangtho sunga kisimna (census) munte i et ciangin mitepen khen thum kisuah a, (i) numei (ii) naupang leh (iii) pasal, cih ahihi (Pai. 12:37; Matt. 14:21 leh 15:38). ìIsrael miteî hiam “Tua an a nemite,” a kicih ciangin numei, naupang leh pasal huamkim ahih manina vekpi un mihingin kisim cihna ahi hi. Tua sung panin gal a om ciangina kuankhia thei ding, inkuan lutangin a pang thei pasal kum 20 ciangtungsiah phazah kisim zel hi. Numei leh naupang phazah a kisim lohmanin mihingin kisim lo cihna hilo a, pasal picingin kisim lo cihna hizaw hi. A kisim te bek mihing hi leh pasal kum 20 nuai lamte leh Levi mite zong mihing hilo cihna suak ding hi (Gam. 26:2-4, 51, 62). Pasian in leitung mite a hong tatkhiatna dingin a neih manpha pen ahi a Tapa Jeisu Khris nuntakna hong pia hi. Pasalte tatna dingin a manpha zaw pia tuanlo a, numei te tatna dingin a man tawm zaw pia tuanlo hi. Tua ahih manin Pasian muhna-ah pasal leh numei manphatna kikim cihna ahi hi. Hih thu sawltakpi Paul in thei tel lua mahmah ahih manin, ìJudah mi leh Zentel mi, sila leh sila ahilo, pasal leh numei cih bangin kideidanna omlo a, note khempeuh Khris tawh na kipawlna uh hangin pawlkhat hi-in, a kibangkim na hi uhhi,î na ci hi (Gal. 3:28).\nII.Pasal tawh panmun kibanglo hi: Pasian in dinmun (position)kibangin a hong bawl hangin panmun (function/role) kibang sak lo hi. Pasalte pen lutang ahi dingin seh a, numeite pen pumpi ahi dingin seh hi (1 Kor. 11:3; Efe. 5:22-33). Laisiangtho (Scripture) in numeite lutang pasal hi a cih ciangin pasalte thuneihna nuaiah numeite om ding a cihna ahi hi. Tua pen inkuan leh biakna kivaipuakzia dinga Pasian geelna ahi hi.\nTuni dongin Mizoram Khristian Pawlpi tam zawte in Laisiangtho ngeina kizui thei lai ahih manin lungdamhuai hi. Mizorama pawlpi lian pen Presbyterian in numei pastor a neih ngei loh banah gam dang panin Presbyterian pastor numei Mizoramah hong pai a om ciangin Topa Nitak Ankuang (Sacrament) luisak lo ding ci-in 13th December 2014 in a vaihawmna sang pen Synod Kikhoppiah khensat uh hi. Baptist Church of Mizoram in zong numei pastor nei nailo uh a, Dr. Hnuni ahih leh sanginn lam tawh kisai-in ordination pia uh a, ahi zongin pastor banga zat ding ci lo uh hi. Laibu Siangtho sungah numeite pen biakna leh inkuan sung nuntakna-ah makai lutang ahi dingin Pasian in a seh lohna thu hih bangin kimu thei hi.\n1. Pasian in numei masa Evi kiangah, “Na pasal in nang tungah hong uk ding hi,” na ci hi (Pian. 3:16). Pasian in Israel mite aa ding bekin a ngaihsut ngeinate pen Abraham hiam Mosi tungtawnin na pia zel a; Adam leh Noah tungtawnin a bawl ngeinate ahih leh leitung mi khempeuh aa ding ngaihsutna hi tangpi hi.\n2. Sawltakpi Paul in, “Pasian pawlpi mite khempeuh lakah akizang ngeina ahih mah bangin, mihon kikhopna sungah numeite pau loin om uh hen. Numeite a kiniamkhiatna ding thu Judah Thukham ina gen mah bangin amaute in mihon lakah thu a gen ding uh kiphal lo hi. Bang hang hiam cih leh mihon lakah numeite kam a pau dingzumhuai hi,” na ci hi (1 Kor. 14:33-35). Hih pen Korin khua mite aa ding bek hiloin Pasian pawlpi mite khempeuh lakah a kizang ngeina cih ahi hi. Judah thukham in a gen manin ci lo a, mah bangin ci zaw hi. A kibat thu genna hi.\n3. Paul mah in, “Numeite in gamdai takin kiniamkhiatna tawh thu ngai-in a sin ding uh ahi hi. Numeite in pasalte tungah aana nei-in thu a hilh ding ka phal kei hi. Gamdai takin a om ding uh ahi hi. Banghang hiam cih leh a masain Adam kipiangsak a, tua ciangin Evi kipiangsak pan hi. Adam in khemna thuak masalo a, numei in thuakina khial masa a suak hi,” na ci hi (1 Tim. 2:11-14). Hih laia kiphallo pen numeite pawlpi sung makai lutang, pastor ahih kei leh ordain minister a pan ding ahi hi. Tua bang panmunte pen pasalte aa ding beka Pasian in a seh ahi hi.\nHih bang ngeina a kibawlna hang pen numeite laisiam loh man hilo ding hi. Bang hang hiam cih leh Pasian in lai siam loh manin kuamah nolh ngeilo hi. Nungzuite zong laisiam vive hi khin tuanlo uh hi. Tua banah Paul hun lai-in numei laisiam tampi om khinzo uh hi. Numei sia manlo pawlkhat a om man zong hilo ding hi. Numei sia manlote hangin numeite thuhilh ding kikhaam hi leh sia manlo pasal zong tampi om ahih teh pasalte thuhilh ding zong a kikhaam kul ding hi!\nLaisiangtho in numeite pastor sep a phal lohna hang hi dinga i upmawh i phuahtawm kisamlo hi. A Laisiangtho mahmah in siang takin gen hi: “Bang hang hiam cih leh (1) a masa-in Adam ki piang sak a, tua ciangin Evi kipiangsak pan hi. (2) Adam in khemna thuak masalo a, numei in thuakin a khial masa a suak hi,” na ci hi. A bulpi pen seniority tawh kisai hi masa hi. Pasal kipiangsak masa zaw ahih manin a piang nunung zaw numei in pasal tungah aana nei-in thuhilh lo ding cihna hi. Nau zawte in u zawte a zahtak a ngeina hi. A nihna-ahmawhna sunga puk masa zaw pen numei ahih man hi leuleu hi. Evi tunga Pasian thugen, “Na pasal in nang tungah hong uk ding hi,” a cih pen Thukhun Thak innkuan sung bek hi loin, Pawlpi sung nangawna zuih dingin na kipsak cihna suak hi.\nHih Laisiangtho tang (2:11-14) pen a tung (tg. 8-10) leh nuaia thute (tg. 15) bangloin zuih pelmawh dinga thupiak (command) hi citciat hi. A laipai pen imperative in kigelh tektek hi. Upna lama a dau mahmah liberal-te in Laisiangtho pen Israel mite in amau ngeina (pasal thuneihna) tawh a kituak dingin a gelh uh ahi hi ci uh hi. A taktak in Laisiangtho pen Israel mite deih danin a kigelh hi zenzenlo hi. Laisiangtho pen Pasian thupiakna tawh kizuia kigelh hi a, tua Laisiangtho sunga kigelh bangbang pen Pasian mite (Israel) in ngeinain a nei uh hi zaw hi. Laisiangtho in tua bang a cih ciangin numeite in Pasian na sem theilo ding a cihna hilo hi. Laibu Siangtho sungah Pasian nasem numei tampi a omna thu i mu uh hi. Jeisu leh sawltakpite nasep a huh numei tampi om uh a, pawlpi aa dingin phatuamngai takin na a sem numei tampi om uh hi. Ahi zongin makai lutang hihna leh pasalte tung ah thuneihna Pasian in neisak lo hi. Pasalte vaihawmna leh ukna nuaiah semsak zaw hi.\nTHUKHUPNA: Laisiangtho tungtawna i sin theih numeite pianzia tu a bang hi. Pasalte mah bangin Pasian lim suna kibawl mihing hi uh a, pasalte tawh a kibangin sisan manpha tawh kitankhia hi. Ahi zongin Pasian nasepna dingin siamna leh panmun a tuamin kivaihawmsak a, tua nasep pen pasalte ukna nuaiah Pasian in koih hi. A mi kizakim a, a panmun kibanglo cihna hi. Innkuan sungah zong numei leh pasal a kibangin naunawi hong pia khawmsak lo hi.\nNumeite hihna i gen laitakun pasalte zong i kingaihsut uh kisam hi. Laisiangtho in numei lutang pasal ci beklo a, pasal lutang Khris zong na ci hi. Tua ahih manin pasalte in Khris ukna i man kei leh i zite in ei ukna a hong man loh uh lamdangsak ding hilo hi. I nung a hong zui uh hi lel hi. A beisa hun sangin tu hun ciangin numeite dinmun nakpi takin hoih zawta a, pilna siamna leh dinmun sangpiah Pasian in lamto hi. Biakpiak kikhopna peuhpeuhah a tam zaw numei, zingsang thungen, antang thungen, lamna dianna pana kipan Pasian pahtawina peuhpeuhah numeite pen pasalte sangin nakpi takin tam zawin citak zaw uh ahih manin, “Kei hong pahtawite ka pahtawi ding”,(1 Sam. 2:30) a ci Pasian in a pahtawi takpi ahi hi. Ahi zongin a Thukhun omsa khenga kilaptohna pen Pasian kiang pan ahih ding uphuai lo hi.\nPasal pen a pil zawk man leh thahat zawk manin lutang panmunah Pasian in a koih hilo a, numei sangin a kipiansak masak man hi zaw hi (1 Tim. 2:13). Ahi zongin numei pen pasal tawh kizakim dingin Pasian in a piansak ahih manin pasal in numei simmawhin a bawlsiat theihna ding thu nei lo hi. Khris in Pawlpi itin a nuntakna pia a, itna tawh a kep mah bangin pasalte in numeite itna tawh kemin a don ding a vaipuak uh ahi hi (1 Kor. 11:11-12; Efe. 5:21-33; 1 Pet. 3:5-7). Nau zaw in u zaw zahtakin a thu a man ding hi a, u zaw in nau zaw nuaisiahin simmawh bawl lo a, itna tawh kemin a don ding hi zaw hi.\nPasian Pawlpi pen a kikhelkhel leitung paizia leh khantohna a kinga hi loin, a kikhel ngeilo Pasian Kammal tunga ding ahih ding kisam hi. Bang zah takin leitungah pilna leh siamna a hong khangto zongin Pasian hong piak ngeina sangin a zuih taak zaw ngeina zuih ding kuamah in hong pia theilo ding hi. Pasian vaihawmna sangin a hoih zaw kivaipuakna inkuan leh pawlpi aa dingin om tuanlo hi. Numeite in pasalte zahtakin a thu uh mang hen la, pasalte in numeite itna tawh kemin don leh tua kana nuam zaw kivaipuakna mihing ta dingin om thei nawn tuan ding ahi hiam? I buainate pen bang dang hang hiloin numei in pasal a zahtak ding bangin a zahtak loh man ahih kei leh pasal in numei a it ding zahin a it loh man hi hamtang hi.\nLai at : Rev. Gin Lam Thang\nSoruce :Laitai#April 2015\n← ။ေသဆုံးသြားၿပီးေနာက္ ဘာျဖစ္ပ်က္မည္နည္း။\nအသင္းေတာ္ဟူသည္ အဘယ္နည္း။ →


url: =Malaysia In Syria Refugee Sang ~ Thu Tatuam (Siyin News)\nMalaysia In Syria Refugee Sang\nSaturday, May 28, 2016 Malaysia Thu, Refugee Taw Kisai 1 comment\nSyria ngam tualngal hangin, ngaltai mihing 68 sia May 29,2016 ni in Malaysia ngamah ngambeal tu in theng hi.\nAvekpi innkuan 18 hi aa, patang 31 kihel in anobel sia tha 7 pha in Subang Royal Malaysian Air Force (RMAF) ah zingsang nai 11:00 pawl in theng uh hi.\nAmate atu Malaysia kumhpi in tawmvei om thei natu Setia Alam ah Condo sungah omna Inn (three-bedroom), Temporary Pass ci aa, Syria ngambuai atheau mateng om thei natu vaihawm sak uh hi.\nHi bang thu apian thei natu 2015 UN General Assembly ah Prime Minister Datuk Seri Najib Tun Razak in kumh 3 sung Syria refugee 3,000 ka saang tu uh ci'n son hi.\n2011 zawk Syria refugee sia million 4 pha in, Malaysia ngam in Syria refugee ci asan masak sia 2015 December in mihing 11 sang uh hi. Akiciang sia mihing 150 hi tu aa, Security Check vawtmasa tu in thuneite sang pan son uh hi.\nSrc: The Star\nIBU RUSDIANA June 14, 2016 at 4:20 PM